qundao/data-zh-poetry huggingface dataset:
隰州杂感·其一
作者：钱以垲
朝代：清

山氓少机巧，所习惟耘耔。叱牛登峻坂，力尽敢言疲。高原无灌溉，甘雨赖及时。往往春夏间，偏苦霢霂迟。寒威又独蚤，秋半草木衰。未及实坚好，霜雪摧残之。况乎山地瘠，挥锄石累累。纵令雨旸若，未可篝车期。我黍饷农夫，仰望苍昊慈。岁岁大有年，庶勿嗟仳离。
隰州杂感·其三
作者：钱以垲
朝代：清

民居似蜂房，穿壁为营窟。其外低作垣，遥见窗户列。老翁负薪归，崄巇行䠥？。少妇远汲水，深涧瓦罂挈。山坡牧牛羊，小心视饮龁。晨驱驴转磨，晚呼鸡栖桀。即此夸富饶，其余盖藏缺。丰年谷价贱，人仍饱糠麧。春韭与秋瓜，客至乃特设。风景总萧条，念兹中肠热。亟宜喔咻之，任诮阳城拙。
隰州杂感·其三
作者：钱以垲
朝代：清
体裁：古风

民居似蜂房，穿壁为营窟。其外低作垣，遥见窗户列。老翁负薪归，崄巇行蹩𧿁。少妇远汲水，深涧瓦罂挈。山坡牧牛羊，小心视饮龁。晨驱驴转磨，晚呼鸡栖桀。即此夸富饶，其余盖藏缺。丰年谷价贱，人仍饱糠麧。春韭与秋瓜，客至乃特设。风景总萧条，念兹中肠热。亟宜喔咻之，任诮阳城拙。
隰州杂感·其二
作者：钱以垲
朝代：清

人丁分上下，有丁苦无田。算缗但计口，不问陌与阡。当其催科时，比户最可怜。土窑一破甑，弃之远播迁。人去丁不去，籍在焉得蠲。邻里代之输，展转相株连。及其岁已久，他乡长曾元。忽闻踪迹存，重趼敛丁钱。我欲除此困，税额防虚悬。绘图思郑侠，悯此芃独先。
三月十六日葆余弟招同筠麓杏村饮江亭
作者：钱仪吉
朝代：清

开门紫燕迎风语，似说春深遽如许。巷南数步如江村，短蒲绿卷风漪痕。岑楼窗启揖山翠，走上尘中出尘地。花好须来树下看，酒香不惜炉头醉。阿连为予成此游，人海招要得二鸥。环环百雉拓原野，仰视天半云西流。当筵颠倒造奇句，为君一吟消百忧。零星旧事话前辈，乡里传闻多可爱。鸾停鹄峙渺云霄，怜予饮啄寻丈内。学道相期见肝膈，定心焉能逐烦碎。留连徙倚怜余春，日月去人车转轮。丁子香浓春百结，高枝折得赠何人。临邛车骑翩翩至，束带怜渠难适意。君不见江家亭子年复年，青山看老一尊前。
亭林先生小像
作者：钱仪吉
朝代：清

孤愤伤行迈，深几密退藏。急徵辞海裔，穷士老咸阳。陵舄缠哀切，楹书待后长。至今传白眼，气貌郁苍凉。
十月二十七日晡后过法源寺作
作者：钱仪吉
朝代：清

朝读味古语，夕出从世营。两端不一致，曷见天地情。商飙激虚牝，老圃凋霜英。物情苦煎迫，迅晷力与争。妄者死之徒，默尔惭将迎。一日妄可去，讵非一日生。旃檀是何香，钟磬亦无声。旧榻设犹是，十年人事更。悠悠积千古，耿耿抱寸诚。春心喜潜复，落木观句萌。
哀陈梅轩先生
作者：钱仪吉
朝代：清

饿死儒冠里党悲，箧中光气又谁知。程生纬史荀公簿，陶令休官谢述痴。太液柳深春拂佩，钟离岚翠昼扬旗。盖棺岂意成今日，一女长号义敛时。
宋帅初山水
作者：钱仪吉
朝代：清

峨峨特立三四辈，古贤岩廊耸冠佩。又如黑甲照黄池，右军一鼓强敌退。想当据纸般礴裸，不许藤萝互钩带，使笔如剑倚天外。是家淮南称寓公，淮南山水无此雄。得非乡梦云壑绕，割太行脊来何东。高居未免人迹绝，我欲壁下安茅蓬，日日洗耳飞流中。
寄怀姚中丞南归
作者：钱仪吉
朝代：清

去冬我罢官，公闻款柴荆。往还曾几时，久矣岁序更。昨来孟公所，同携景山枪。移床昵就我，数语肝膈倾。知我尝发奸，惜我不自明。歌诗出《骚》《雅》，结念餐落英。勿为外人道，但许贱子赓。何以酬公知，唧唧寒螀鸣。大雪皓千里，公马方南行。三辅旧所治，欢此时玉盈。羊裘犹可识，竹马知来迎。滔滔江汉流，惨惨鸿雁声。登樔而椓蠡，见之怆中情。流亡趋杭州，万人隘一城。分郡为之馌，公私竭经营。皇心轸吴楚，百为仰深耕。区画当如何，公抱济世诚。愿谂良有司，话我东南氓。条风散湖绿，碧草洲渚萦。携孙试礼部，此乐天所令。春回民熙怡，身退心和平。重扣野云叟，一听芳郊莺。
寄怀缪十二丈喀什噶尔军中
作者：钱仪吉
朝代：清

罢守从军者，高情世不知。帧中求汉迹，马后束陶诗。将略传闻异，人情在远思。明驼六月雪，饥渴望归期。
山行遣兴
作者：钱仪吉
朝代：清

万点青齐绕翠烟，乍晴疑雨郁葱然。人家带树依山半，岳气为云堕马前。行旅自伤难遁迹，野情差喜是归午。澉湖篸黛如相迟，日上重楼看海天。
山行遣兴
作者：钱仪吉
朝代：清
体裁：七言律诗

万点青齐绕翠烟，乍晴疑雨郁葱然。人家带树依山半，岳气为云堕马前。行旅自伤难遁迹，野情差喜是归年。澉湖篸黛如相迟，日上重楼看海天。
得辅宜弟书以予今年四十奉文端公书晋书良吏传遗墨畀予宝藏
作者：钱仪吉
朝代：清

数行手泽是官箴，策蹇安知驷影骎。微尚誓无移勺水，累传惯已斥籯金。摩挲一砚春云迹，萧瑟连床夜雨心。何日西堂寻梦去，读遗书共傍蕉阴。
挽何凌汉联
作者：钱仪吉
朝代：清
体裁：联

渊云大文，赵张为政，奋建家风，时望兼汉廷数子；省台故事，都邑讴思，门墙述训，令名传荆国先贤。
杂诗
作者：钱仪吉
朝代：清

初日上昆仑，玉色皓天地。我欲采其英，万里莫由致。黄河行中原，终古为患累。去源日以远，浊浪日以恣。探寻枉张骞，凿空难任使。终将移大山，永为东南蔽。底柱而受镌，恐非神禹意。立意常苦多，成事常苦少。成之亦已难，复恐事非好。长啸不周风，抚几悲远道。远道欲相从，伤哉驽伏皂。再拜房星精，如何产騕袅。
杂诗·其一
作者：钱仪吉
朝代：清

初日上昆仑，玉色皓天地。我欲采其英，万里莫由致。黄河行中原，终古为患累。去源日以远，浊浪日以恣。探寻枉张骞，凿空难任使。终将移大山，永为东南蔽。底柱而受镌，恐非神禹意。
杂诗·其二
作者：钱仪吉
朝代：清

立意常苦多，成事常苦少。成之亦已难，复恐事非好。长啸不周风，抚几悲远道。远道欲相从，伤哉驽伏皂。再拜房星精，如何产騕袅。
樾庭弟至京夜话
作者：钱仪吉
朝代：清

瞿唐江峡桂林山，已惯操心道路艰。北上焉知苦霖潦，店门争掩楚兵还。元年忆尔赴官初，金盛门风逝不居。白首朝饥兄弟散，秋镫忍泪读家书。心短正如汲眢井，事难常若上青天。家风莫以艰危失，犹仗诸公器汝贤。忧来各瘦讵关贫，相慰相扶勉卧薪。况是奇荒今目击，临觞不御话流民。
樾庭弟至京夜话·其一
作者：钱仪吉
朝代：清

瞿唐江峡桂林山，已惯操心道路艰。北上焉知苦霖潦，店门争掩楚兵还。
樾庭弟至京夜话·其三
作者：钱仪吉
朝代：清

心短正如汲眢井，事难常若上青天。家风莫以艰危失，犹仗诸公器汝贤。
樾庭弟至京夜话·其二
作者：钱仪吉
朝代：清

元年忆尔赴官初，金盛门风逝不居。白首朝饥兄弟散，秋镫忍泪读家书。
樾庭弟至京夜话·其四
作者：钱仪吉
朝代：清

忧来各瘦讵关贫，相慰相扶勉卧薪。况是奇荒今目击，临觞不御话流民。
汉敦煌太守斐岑碑
作者：钱仪吉
朝代：清

勒燕然铭号良史，缉熙纳麓皆谀词。裴公纪文独尚质，四郡蠲害乃立祠。阳嘉元嘉数败衄，中间一捷诚出奇。郡兵办贼尤大善，何取虎符纷雨驰。陈忠议屯策屡效，山公名言远可思。镌功不假长史记，考古谁拾章怀遗。伊吾二石此其一，唐碑亦是汉碣为。不逢姜确天所佑，埋沙晚出隆厜㕒。遇岳将军幕府致，遭裘侍郎天下知。张君宝此镇行箧，六月悬壁哦新诗。曹君为言佳本鲜，亲见岩屋鸣毡椎。风高地冷行迹绝，墨浆冻结入饥疲。十日一纸始完好，不尔描画从相欺。细论俗体误跟肘，激赏古翠蟠虬螭。午窗徘徊暑气却，远想雪落天西陲。
潘功甫禁诗数年近复有作寄此奉怀
作者：钱仪吉
朝代：清

功甫诗无字，清息转肠腑。奥如中一径，水竹萦深阻。我尝窥其藩，穹烟淡遥伫。颇疑此别派，金华或初祖。七年捐音声，无弦亦不抚。一夕天风还，涧户出宫羽。儿童逐饧担，苦柏畏噍咀。政恐念沟中，徒能作苦语。
玉山寓楼作
作者：钱仪吉
朝代：清

好山当户绿，树绿浓于山。朝来尽失却，一白云萦环。问云何心出，问云何时还。不晴亦不雨，缭绕松竹斑。久久飞不去，一帆度其间。帆行已杳杳，云住犹间间。白云故可悦，山中故可留。堂堂汪端明，遗迹傥可求。峨峨白象冈，惜未登其丘。比邻赵忠简，骑箕想同游。放翁听渔唱，何处南溪楼。玉山美如玉，冰溪无浊流。啸吟洽山趣，水石养性优。所以章泉上，昆弟偕白头。方斋与斗山，曷不回华辀。晨窗染烟岚，夕枕响风涧。客心在山川，剧若遗刍拳。山山识之遍，坐阅云气幻。大云腾駃騠，小云舞鹅雁。连云一匹帛，离云双角丱。亦雨而亦晴，悠悠七朝晏。山下有舠子，生计恃罩汕。何当从汝曹，如许一舟办。芳草去天涯，高楼更回盼。
玉山寓楼作·其一
作者：钱仪吉
朝代：清

好山当户绿，树绿浓于山。朝来尽失却，一白云萦环。问云何心出，问云何时还。不晴亦不雨，缭绕松竹斑。久久飞不去，一帆度其间。帆行已杳杳，云住犹间间。
玉山寓楼作·其三
作者：钱仪吉
朝代：清

晨窗染烟岚，夕枕响风涧。客心在山川，剧若遗刍拳。山山识之遍，坐阅云气幻。大云腾駃騠，小云舞鹅雁。连云一匹帛，离云双角丱。亦雨而亦晴，悠悠七朝晏。山下有舠子，生计恃罩汕。何当从汝曹，如许一舟办。芳草去天涯，高楼更回盼。
玉山寓楼作·其二
作者：钱仪吉
朝代：清

白云故可悦，山中故可留。堂堂汪端明，遗迹傥可求。峨峨白象冈，惜未登其丘。比邻赵忠简，骑箕想同游。放翁听渔唱，何处南溪楼。玉山美如玉，冰溪无浊流。啸吟洽山趣，水石养性优。所以章泉上，昆弟偕白头。方斋与斗山，曷不回华辀。
秋雨偶然作
作者：钱仪吉
朝代：清

达士感秋风，愁人畏秋雨。屡夕梦故人，恻恻相慰语。其声连哀蛩，落叶杂凄楚。觉来听残更，归魂响林莽。辗转意渐平，清味回千古。乃知凉风佳，赖尔涤肺腑。稍稍动邻钟，饥乌啄檐曙。著屐杏村来，相从话农圃。芳川绕湘漓，大山耸峨岷。晴天望不见，况兹晦冥辰。望之夫何为，中有平生亲。桂椒实同性，枞桧但异身。萧樛阅岁序，结轖怀远人。蓄疑无以析，含意不得申。何当策乘驵，万里通双轮。古人去已远，风采托简编。所托良可危，至喻闻轮扁。深思出窾却，历历宛在前。事外观所尚，遗音若相宣。青山骨任朽，神理终绵绵。长风知兰芬，烈火知玉坚。贞居守穷巷，迹绝无炊烟。沈沈秋雨中，此意谁当传。
秋雨偶然作·其一
作者：钱仪吉
朝代：清

达士感秋风，愁人畏秋雨。屡夕梦故人，恻恻相慰语。其声连哀蛩，落叶杂凄楚。觉来听残更，归魂响林莽。辗转意渐平，清味回千古。乃知凉风佳，赖尔涤肺腑。稍稍动邻钟，饥乌啄檐曙。著屐杏村来，相从话农圃。
秋雨偶然作·其三
作者：钱仪吉
朝代：清

古人去已远，风采托简编。所托良可危，至喻闻轮扁。深思出窾却，历历宛在前。事外观所尚，遗音若相宣。青山骨任朽，神理终绵绵。长风知兰芬，烈火知玉坚。贞居守穷巷，迹绝无炊烟。沈沈秋雨中，此意谁当传。
秋雨偶然作·其二
作者：钱仪吉
朝代：清

芳川绕湘漓，大山耸峨岷。晴天望不见，况兹晦冥辰。望之夫何为，中有平生亲。桂椒实同性，枞桧但异身。萧樛阅岁序，结轖怀远人。蓄疑无以析，含意不得申。何当策乘驵，万里通双轮。
简李杏村弟
作者：钱仪吉
朝代：清

皎皎素丝无染尘，温温良玉不知珉。长安为客俄十载，与子结交同一身。杂学尽通还尽弃，数朝相隔倍相亲。村醪著水镫生雾，陋室相从更几人。
蒋少府种菜图
作者：钱仪吉
朝代：清

流连行见几东风，但恃长镵禄已丰。寒日一畦沙海上，清斋三月雨声中。区畴得地分瓜芋，早晚凭天付韭菘。不分长安种花手，千枝火迫赏春红。
裴山兄山水长卷嘉庆戊午秋自蜀之粤之粤西学使任江行舟中作兄女德容乞诗
作者：钱仪吉
朝代：清

蜀山如龙蜿以舒，抱江入腹荆门趋。纚连特起各殊状，凌崖绝险悬城郭。岂知潺潺雪浪千尺底，綄风一叶飘鸥凫。是时秋杪发成都，沿江置驿通夔巫。天寒潦尽滩露脊，空泠峡夜猿吟孤。怀坡悼谷渺千载，诗心郁勃形诸图。桂林归来任益重，整齐风俗烦驰驱。太行中条西揽辔，复跨岭峤浮湘湖。好山当前意不属，穷檐蒿目忙朝晡。偶然走笔应客请，咫尺万里无须臾。犹有清凉五山染苍翠，寸忱自竭登金铺。人间寻丈之卷那再得，弱女宝之二纪逾。汤汤磊磊出胸膈，白云在天如可呼。白云在天如可呼，使我泪眼看模糊，呜呼此笔人间无。
读黎二樵诗
作者：钱仪吉
朝代：清

黎简生盛世，独抱古忧患。岝屼胸中山，神工日凿铲。到京一宿去，老死不期宦。心孤荡江海，家贫卖林涧。好色好山水，身掷烟露幻。万言立纸上，雪明倚天剑。富贵工徘词，相视孰鹏鴳。
谒虞仲翔祠堂三十六韵
作者：钱仪吉
朝代：清

虞苑名犹昔，诃林迹几湮。草堂留肸蛮，丰碣写嶙峋。俶扰干戈会，非常竹箭珍。衰时才间出，疏步气无伦。擿策更夷险，吞爻悟屈伸。本师田授孟，诤友郑兼荀。河洛重渊秘，乾坤百战尘。蛮方衒和璧，龙俗奏韶钧。守阙憎豺虎，披文致凤麟。儿曹恒结舌，之子数批鳞。失路从南郡，牵丝忆富春。仙家排视肉，寒素拾遗薪。厨俊风沿汉，申辕浼事秦。中朝虚坐久，下邑徒官频。并骑甘降虏，当途哂外臣。转闻嘲曼倩，旋见放灵均。俗薄儒流贱，心危骨相屯。梨颜凋瘴疠，酒胆郁轮囷。白鹤徒相羡，青蝇未敢嗔。荒隅潜讲肄，废籍抱忠诚。晚诏穷兵悔，皇天返葬仁。竟邀云翳扫，肯使玉坚磷。覈议尚书戮，新言上相沦。陆公还谴责，吾粲剧艰辛。笞考连三事，凄凉逮二陈。嗟居无妄世，同掷不赀身。紫盖俄归命，金轩枉庆辰。江东沈霸业，岭表颂经神。暂以羁栖日，来游涨海滨。问幡寻幻影，埋照感斯什道诚多忤，残编得大醇。世儒参坠绪，疆吏举明禋。梁井堪为酿，唐池欲采蘋。徽猷存仿佛，芭舞肃逡巡。独往谁知己，千秋德有邻。更传元祐学，西笑望峨岷。
赵文敏桃花源图
作者：钱仪吉
朝代：清

秦时流水晋时花，写到元时又几家。高士当年忘甲子，空山终古閟烟霞。祖龙璧返春长在，子骥舟寻路已赊。太息鸥波接人境，王孙芳草去天涯。
雨后过龙树院示粟公
作者：钱仪吉
朝代：清
体裁：古风

髡柳夹车风宛宛，过雨新凉碧阴满。扁舟坐我平楚中，拂户窥帘光不断。葭芦鸣叶似江洲，桂箭行根成町疃。浅渚喧投远鸟空，杂花红映青山短。道人吴语相问讯，采菱江南歌不缓。恍如鸦轧中流开，各识荆扉傍水款。杪春邀我忽徂暑，人事牵率非独懒。吾皇精神与天通，驱龙为霖反枯旱。羽林车还岁有秋，窃禄端居得间坦。凛冬看雪应绝奇，莫畏噫气号空窾。
雨后过龙树院示粟公
作者：钱仪吉
朝代：清

髡柳夹车风宛宛，过雨新凉碧阴满。扁舟坐我平楚中，拂户窥帘光不断。葭芦鸣叶江洲，桂箭行根成町疃。浅渚喧投远鸟空，杂花红映青山短。道人吴语相问讯，采菱江南歌不缓。恍如鸦轧中流开，各识荆扉傍水款。杪春邀我忽徂暑，人事牵率非独懒。吾皇精神与天通，驱龙为霖反枯旱。羽林车还岁有秋，窃禄端居得间坦。凛冬看雪应绝奇，莫畏噫气号空窾。
题梦堂诗稿
作者：钱仪吉
朝代：清

清词琢雪了无痕，为政风流忆北门。白燕雕梁远泥滓，黄花老圃淡琴尊。每怀湖海阴求士，竟卖园亭已到孙。惆怅能诗张相国，不教林下驻游轩。
齐河桥
作者：钱仪吉
朝代：清

石阑迥倚水天遥，落叶声多马不骄。回首卢河下雄县，国南门外第三桥。
春日病中
作者：钱佳
朝代：清

可惜三春丽，偏为二竖磨。病因趋事少，贫乃负人多。每叹升沈异，空嗟岁月过。朝来试揽镜，星鬓更如何。
自伏虎坪至白鹿庵
作者：钱佳
朝代：清

积溜昨方静，欣看朝暾烘。披衣启山窗，山色逾玲珑。呼童蜡双屐，未老先扶筇。危桥仄曲径，澄潭潋微风。相依只舅甥，笑傲轻王公。乍探蓬莱室，复叩梵王宫。怪石踞虎豹，匹练飞长空。悬磴三百级，步步凌云中。小陂偶憩足，洗耳响潺淙。千尺石笋绿，半岭山花红。行行历崎岖，振衣入幽丛。郁彼般石台，蠲洁无尘封。天柱当其前，大涤后峙雄。危石瞰平陆，幽兰间青菘。白云迷远岫，涛声沸长松。山僧尽忘机，兀坐对春融。截竹引清涧，啜茗谭从容。人生忽如寄，百岁会有穷。戚戚将奚为，忙忙亦徒庸。惜哉山水佳，啸傲输雷宗。终当谢世鞅，卜筑九锁峰。
别雷二陶
作者：钱允济
朝代：清

同是远游子，君归增我伤。与君干薄禄，先我慰高堂。芳草满幽谷，白云多故乡。扁舟独未返，挥手泪沾裳。
泮水荷香
作者：钱元扬
朝代：清

方池十亩尽荷花，胜赏应怜此地奢。岸影涨红疑烈火，水光回映想流霞。清能拔俗因风远，色不因人带日斜。解道禅心无住著，轻芳送入野人家。
游仙山引
作者：钱元扬
朝代：清

天地如橐钥，日月如弹丸。群生于其间，役役不得安。纵有谈蓬瀛，望昆山，波涛汗漫深莫测，丹阙嵯峨不可攀。采芝饵朮，倏忽凋朱颜。乘白云，周绝域，上见紫霄之宫阙。座列群辟，酌流霞，饮玉液，龙吹篪兮虎鼓瑟。舞霓衣，振雷鼓，玉女嫣然侍吾侧。上帝顾之而一笑，下方闻之而霹雳。吾将驱风驭，鞭云师，追羲和之命驾，使不得东骋而西驰。自无殇夭与耄期，歌且乐兮复何悲。
观音山寺
作者：钱元扬
朝代：清

曲折循幽径，中峰信可观。涧阿纡以旷，松石邃而寒。禅定花香异，机忘鸟语欢。如何窥道意，夕照有遗丹。
过兰波岭
作者：钱元扬
朝代：清

何事潇潇彻夜闻，征途待晓爱微昕。众峰还住疑无径，一线穿来忽已分。树带浓阴浑似冻，山开画意自成文。停眸此际频流览，几处人烟缭白云。
宿淡水草舍对竹
作者：钱元煌
朝代：清

草庐亦已陋，有竹便堪留。疏处可通月，寒时易感秋。烦嚣入夜静，空翠一庭流。羡尔多高致，悠然学子猷。
宿阿公店
作者：钱元煌
朝代：清

数间茅店抱村孤，多少征尘向晚投。犬惯迎人如问信，鸡何逐客太狂呼。更阑篝火喧初寂，夜半炊烟馔又铺。物色英雄谁只眼，不如濯足且倾壶。
登屏山遇樵者
作者：钱元煌
朝代：清

自有开山斧，何愁荆棘迷。烟霞挑不尽，风月手相携。看奕非逃世，行歌莫恼妻。那堪赓伐木，幽谷听莺啼。
过赤山寺
作者：钱元煌
朝代：清

何事穷山作上方，随缘挂锡即僧房。村童息虑真菩萨，野鸟忘机大法王。无数人烟通佛国，有时梵呗到农桑。试看处处天花落，散作人间稻麦香。
倒垂兰
作者：钱元起
朝代：清

穷谷奇姿有异材，托根不用土滋培。春来全借东风力，好放幽香特地开。
含羞草
作者：钱元起
朝代：清

几簇低垂曲径间，王孙归去不思还。无情草木羞何事？我未成名始厚颜。
巡宪署食九头柑限谙字
作者：钱元起
朝代：清

未见千头树，先尝九瓣柑。金衣和露剖，玉液带香含。柏署颁荣赐，鲰生得饱谙。徘徊归去晚，舌本尚馀甘。
赋得开遍春花限臣字
作者：钱元起
朝代：清

风恬日暖艳阳春，南陌东郊处处新。树底桃娘邀李妹，枝头蝶使唤蜂臣。石家帐幔虚前席，潘县芳菲拜后尘。珍重青皇须驻辇，酒旗招遍赏花人。
临江仙·春情
作者：钱光绣
朝代：清
体裁：词

酒国投时辄醉，砚田荒久慵耕。不堪落叶两三声。病从秋后减，愁向雨中生。拊剑还歌白石，焚香闲展黄庭。徘徊山寺又钟鸣。鸦啼归晓树，蛩语伴疏灯。
哭邱含三子章
作者：钱光绣
朝代：清

岂为烟波震泽宽，肯贪虾菜足盘餐。青衫泪湿白司马，皂帽尘蒙管幼安。去日朱颜频抚镜，归来华发漫垂竿。只应不负金川恸，入地犹惊碧血寒。
范蠡湖
作者：钱光绣
朝代：清
体裁：古风

西施辞越几千载，此地犹传范蠡湖。梳妆台下菱米熟，暖风吹香香有无。幽魂髣髴不可见，两岸桔槔声历乱。须臾愁月效眉颦，还似入宫初掩面。丈夫宁涤临邛器，忍以朱颜博富贵。伯图亦似有良谟，何必女戎滋讪詈。嗟嗟少伯如可起，应悔当年失策矣。冶思间情一望深，倚棹徘徊夜如水。
云中怀古
作者：钱兴祖
朝代：清

山头木叶直穷荒，帝醉金天赐启疆。双观魏家传盛乐，虚楼辽代记梳妆。窟中饮马黄花瘦，岭上飞孤紫塞长。略定三关边吹断，至今犹忆武灵王。
次韵孝标弟岁暮杂感
作者：钱兴祖
朝代：清

四海无家倍可怜，家徒壁立操弥坚。马医未业终无术，虎吏难逃莫问田。学稼故应先学圃，安贫自得渐安禅。嗣宗恸哭刘伶醉，壮志销沉不诅天。
冬夜同程祖芬舟行过吴门
作者：钱凌云
朝代：清

扁舟渺渺倚孤篷，鸟鹊声寒古戌空。鸦背夕阳金琐碎，树头斜月玉玲珑。高低野烧烘残垒，明灭渔灯乱晓风。把酒论教旧游梦，十年前忆与君同。
秋夜感怀
作者：钱凌云
朝代：清

萧萧凉影感梧楸，迢递层城起暮愁。无数枯虫催落叶，几番寒雨作深秋。长天野水正飞雁，荒草残云独倚楼。惭愧剑锋消落尽，十年心事一浮沤。
秋燕和曹春浦韵
作者：钱凝烟
朝代：清

清秋燕子故飞飞，惨淡离情语落晖。我亦故山归未得，不禁残泪欲沾衣。
传言玉女
作者：钱凤纶
朝代：清

帘捲西风，却又早秋时节。药炉声沸，和凉蝉悽切。罗帏向晚，伴我半规新月。嘘嘘愁叹，岑岑病怯。尺素难凭，乍临笺倦又歇。故人何处，似楚天辽阔。相逢甚日，试剔银灯重说。前期难料，怎教轻别。
凤栖梧·春游
作者：钱凤纶
朝代：清

闻道海棠开欲谢。日上琼楼，云髻新梳罢。翠黛轻轻纤手画。春衫薄薄熏兰麝。燕子莺儿飞绿野。游女翩跹，斗草贪欢耍。夺得柔枝盈一把。碎揉花片将人打。
哭伯兄
作者：钱凤纶
朝代：清

在昔皇天倾，覆卵无完理。兄不即殉身，感奋良有以。摩挲双匕首，一夕再三起。千钧重一发，恐复忧天只。荏苒岁月间，隐痛入骨髓。未揕雠人胸，抱疾忽焉死。尸床目不瞑，不继非人子。尚有娥亲在，李寿汝莫喜。
孤鸾·为林寅三表兄咏孤雁，时嫂重楣新殁
作者：钱凤纶
朝代：清

韶华易促。早帘幕封尘，佩环零玉。燕子多情，也伴主人幽独。不向乌衣觅偶，度春秋、依然孤宿。一任文禽比翼，趁晴波双浴。忆当年、旧巢相对筑。更冲雨衔泥，同栖华屋。新雏初学语，喜呢喃声熟。忽被晓风吹散，泣离鸾、断弦难续。只影悲鸣花下，总愁红怨绿。
忆王孙·与顾仲楣对弈
作者：钱凤纶
朝代：清

青梅如豆又春残。燕啄飞花到画栏。午梦初回清昼闲。爇沉檀。红子轻敲睹凤团。
愁倚栏令·哭柔嘉姊
作者：钱凤纶
朝代：清

凭栏久，觅芳踪。思无穷。记得玉钩微步处，印残红。小园花醉春浓。香馥馥、带惹春风。悔煞从前欢宴处，总匆匆。
换巢鸾凤·送顾启姬之燕京
作者：钱凤纶
朝代：清

日暖春秾。羡双飞彩凤，上国遨游。金尊斟别酒，玉版写新愁。骊歌未唱泪先流。忽轻说乘扁舟去休，也曾念、共绣阁、论文人否。携手。何日又。剪烛窗前，絮语黄昏候。吴岫云停，蓟门月落，两地应知眉皱。韵事千秋遍传闻，题桥添个文君友。钿车宝马，上林看遍花柳。
摊破浣溪沙·怀亚清
作者：钱凤纶
朝代：清

月落空庭花影迟。绣屏欹枕梦回时。咫尺城关鸿雁断，即天涯。半壁青灯临卫贴，一窗寒雨读陶诗。别后深闺无限事，总堪悲。
柳枝·雨后海棠
作者：钱凤纶
朝代：清

空阶冷雨湿胭脂。减芳姿。终宵不断泪千丝。为谁痴。却似绣帏新睡足。欹红玉。一腔幽恨没人知。可怜时。
水龙吟·怀柴季娴表嫂兼谢画梅
作者：钱凤纶
朝代：清

朱阑曲槛闲凭，松篁掩映深深院。丹枫染遍，黄花初放，色深香浅。玉案联吟，锦笺分韵，珠玑新璨。最无端牧笛，声声起处，催日落，横塘晚。别后蒹葭水远。正空闺、梨云梦断。丹青一幅，天风吹坠，罗浮春满。疏影横斜，暗香浮动，毫端如见。怕朝来、翠羽双双飞去，莫晶帘卷。
浣溪沙·偶题
作者：钱凤纶
朝代：清

渌水潆回石径斜。绕溪一带种梅花。万花深处是侬家。自写闲情依翠竹，爱看清影浣春纱。小庭风静稳栖鸦。
海棠春·立春日作
作者：钱凤纶
朝代：清

佳人占得春光早。浓艳处、新妆偏好。红穗绿云斜，玉燕金钗袅。轻笼翠袖低声道。愿岁岁、春光不老。看遍上林花，著意怜芳草。
清平乐·与柔嘉娣宿河渚看梅
作者：钱凤纶
朝代：清

乳莺初啭。晓梦梨云断。朝日蓬窗创一线。个里春光偷换。惜春莫为春愁。罗浮更约重游。记取连床絮语，梅花深处山楼。
满庭芳·湖庄观游女
作者：钱凤纶
朝代：清

绿染芭蕉，红催芍药，纷纷尽斗鲜妍。小楼妆罢，独坐悄无言。自汲流泉煮茗，香细细、清兴泠然。捲帘看，日高烟敛，一抹淡春山。堤边。游女伴，娟娟楚楚，弱柳风前。更澄波弄影，恍若飞仙。怪煞夕阳西坠，空目断、远水长天。愿化作，萋萋芳草，轻衬一双鸳。
满江红·庚午五日哭母
作者：钱凤纶
朝代：清

犹记春时，新梦破、乳莺初啭。曾几日、韶光都尽，骤惊心眼。蒲叶欹风寒翠色，榴花著雨垂红瓣。最伤情、时物总如前，亲难见。悬艾虎，飘金线。敲画鼓，轰雷电。看儿童绕膝，更教肠断。楚些空传骚客恨，江涛似诉曹娥怨。愿相逢、角黍入重渊，逢亲面。
烛影摇红·送幼鲲弟北上
作者：钱凤纶
朝代：清

潦倒明湖，频年事事伤心臆。无端忽又唱骊歌，雁阵分南北。岁暮长途作客，整行装、半肩书笈。千山雪拥，万壑云连，大江孤楫。胜景标题，一枝锦绣江淹笔。遥空时有雁南来，凭寄双飞翼。何日倦游燕国，赋归来、陶舆谢屐。黄莺声里，绿柳阴中，雨蓑烟笠。
眉峰碧·春日与亚清弈
作者：钱凤纶
朝代：清

深院闲春昼。小篆喷金兽。一杯清茗一枰棋，正杏雨香飞候。鹦鹉新声溜。蓦地惊回首。无端输却玉搔头，倚屏笑撚花枝嗅。
眼儿媚·与双成弟妇雨窗话别
作者：钱凤纶
朝代：清

一望迷离雨声凄。云压暮山低。萧萧落叶，嗷嗷哀雁，话到西楼。料得今宵人静后，惆怅掩罗帏。秋蛩吟罢，残灯灭后，有梦初归。
绮罗香·初夏偕同社寿季娴，凝香室宴集，别后赋谢。
作者：钱凤纶
朝代：清

宿雨飞来，轻云不散，掩映遥山黛色。鹤驭凌风，雾髻云鬟微湿。倾玉液、翠羽流觞，璨晴霞、珠光盈壁。最堪夸、青鸟翩翩，衔将丹诏降层碧。避尘小筑书斋，看在梅放竹，携琴枕石。何处吹来，天上玉箫铁笛。声缓缓、遏响行云，影迟迟、花翻瑶席。更相期、月逗前溪，踏歌还绮陌。
美人梳头歌
作者：钱凤纶
朝代：清

新林一声啼绿鸟，三十六宫春欲晓。床上辘轳牵素绠，秋水溶溶镜光冷。渐看红日卷珠帘，双弯却有眉纤纤。玉凤斜飞亸金蝉，佩环摇摇曳湘烟。下阶独自摘芳蕊，樱桃笑侬不结子。
菩萨蛮·早春湖头扫墓
作者：钱凤纶
朝代：清

六桥积雪晴光射。萧疏疑是云林画。几点远山横。一湖春水平。墓门斜日静。翠竹迎人冷。极目总销魂。罗巾揾泪痕。
虞美人·本意
作者：钱凤纶
朝代：清

楚歌画角声声发。脆弱边城月。八千子弟久从龙，一夜雕鞍金甲、散长空。宁教玉碎君王侧。血染征袍赤。贞魂不肯入关中，岁岁吴江波涨、泣春红。
踏莎行·秋日偕冯又令过米山堂，时子新痛亡，侄又令复伤仲子，感赋
作者：钱凤纶
朝代：清

罗幕长垂，愁城难破。岑岑病怯慵梳裹。贫居曲径悄无人，篱门一带秋烟锁。邻女传来，香车初过。眉峰轻拂云鬟亸。相邀花圃共谈心，临流斜倚寒山坐。
踏莎行·秋暮雨霁，偕柔嘉娣游河渚
作者：钱凤纶
朝代：清

云暗山光，风和竹韵。晚来庭院寒成阵。玉纤无力整残妆，倩人花下扶蝉鬓。为爱登临，顿消愁闷。烟霞似与蓬莱近。昨宵雨过嫩苔生，归来踏得双鸳润。
鹊桥仙·寄外
作者：钱凤纶
朝代：清

鸿雁初来，梧桐乍落，正是早秋时节。夜深无计遣愁怀，那更又、灯儿将灭。罗襦慵解，篆烟微烬，无限幽情难说。低徊脉脉少人知，还幸有、今宵明月。
鹊踏枝·寄长嫂查楣思
作者：钱凤纶
朝代：清

乍暖馀寒春日永。未许莺啼，清昼深闺静。嫩绿柔黄堆小径。晓风催放枝头杏。怅望瑶姬仙阙迥。数阕新词，镇日和愁咏。几曲阑干还独凭。夜深月过苍苔冷。
春霁山行
作者：钱名世
朝代：清

孟春值阴雨，经旬闭柴荆。晨兴理短策，试向前山行。始霁群卉坼，稍暄百鸟鸣。攀跻纡石磴，迢递延葱菁。谷幽岚正合，路转湖偏明。松风有时歇，悠然闻水声。即此惬吾虑，绵邈生遥情。
观潮
作者：钱名世
朝代：清

早潮滟滟明星没，晚潮浩浩初月出。潮去潮来自古今，秋毫不见江波溢。渡江著屐升颠崖，江流端正白道斜。吞海亭前放两眼，湱然耳畔喧雷车。江凫渚雁知潮信，拍翅惊飞排水阵。半江崩浪大千山，突过中流肯平进。白马粗毛十万匹，怒蹄蹴踏寒风飘。如茶素甲鼓声高，睒旸霜刀横击律。雪龙夭矫空中飞，飞鱼怪物相追随。鳞爪变现颔珠落，毒涎雾喷光淋漓。斗霆击电海门碎，巨壑荡潏藏舟移。汨没沙洲不胜计，但凭远峰露螺髻。云根直欲信流去，虹洞苍茫极风势。江豚掀簸岂自由，天吴叫啸水仙愁。弄潮吴儿好身手，蓦波燕跃伸黄头。欹岸水痕添一丈，渔舟个个浮天上。绝港空陂尽灌输，枯荷败藁皆神王。涛偃端平镜面圆，千溪小艇乘江涨。君不见钱塘罗刹凌浙西，岁岁啮坏江边堤。英雄豪气夺天险，犀弩立射潮头低。此地凭阑却回首，青门文采今何有。闲看《七发》广陵潮，急买六朝京口酒。
赠宋射陵
作者：钱名世
朝代：清

冬青萧索遗民少，海滨宽间存一老。睒睒晨星气象高，华峰削翠金天杳。百年以来人事变，射陵先生眼所见。铜驼荆棘苍鹅飞，露掌仙人辞汉殿。南都斫尽灵和柳，二月不知春甸线。《后庭花》唱商女口，毳帐筚篥成高宴。台城应教秋衾客，扫迹荒村守迍贱。丛残蠹帙过五车，石田茅屋苍苔居。长编一卷必在手，百家诸子时畋渔。野蔬新剪浊醪熟，檐花坠雨寒窗虚。两京旧事饱其腹，闲谈涌出泉百斛。兰台掌故多放失，江天少微有实录。荐书急奏杨铁崖，白衣宣至参史局。见闻覼缕谈靡靡，八表十志成必速。不然士室作诗史，空想蕉园在盐渎。君不见永宁寺侧藏书楼，宝光夜夜腾斗牛。鹿门偕隐夫何求，长君健笔思帘俦。燃椽官馆来日事，那羡区区史通子。
赠某权贵联
作者：钱名世
朝代：清
体裁：联

分陕旌旗周太保；从天钟鼓汉将军。
赠王士禛联
作者：钱名世
朝代：清
体裁：联

尚书天北斗；司寇鲁东家。
闻雁
作者：钱名世
朝代：清

前除置酒谈竟日，秋色满眼何清佳。一声初雁忽相感，霜信直逼长安街。羁孤客子正无赖，百事卒卒煎情怀。三春刷羽到秋半，栖息未定行藏乖。万重云里接哀响，此境倍觉归吾侪。金风紫塞浩呼汹，雪花早被千山崖。雨城池边冷透骨，挈群南徒依江淮。寒河芦叶顿衔尽，横绝苍霭如樯排。毛衣皎洁性高介，叫空嘹喨非淫哇。慈恩塔级众翔集，亦或飏去天之涯。山头落融不成字，犹剩半折黄金钗。虽谋稻粱有气骨，肯向沮洳寻虾螷。江南八月烟水阔，回汀枉渚流喈喈。雕胡接呷易充腹，勿慕爽垲嫌卑洼。朔方健儿好弹汝，肉登鼎俎翎盛靫。冥飞尚恐矰缴及，斜戛莫与鹰鹯偕。生平饮啄乃定分，何地独少云霄阶。衡阳奇峰暂却转，永嘉有宕堪藏埋。来宾终假上林宿，鸳行凤侣鸣和谐。抚弦目送碧天远，窗外素月窥萧斋。
题延陵季子庙碑后
作者：钱名世
朝代：清

避位曾传泰伯风，那言高义子臧同。史书未改仍公子，人物无凭只上中。地僻似村烟月白，庙闲如社野花红。伤心窟室铍交后，断送亡王泣甬东。
一斛珠·七夕
作者：钱启缯
朝代：清

绮筵瓜果。今宵乞巧中庭坐。画屏秋冷云深锁。小扇轻罗，点点飞萤火。亚字栏低斜月过，露花浓滴花枝亸。鹊桥度处轻云破。离别经年，泪洒珍珠颗。
十六字令
作者：钱启缯
朝代：清

风。燕子归来绣幕中。清香送，习习小楼东。
望江南
作者：钱启缯
朝代：清

春烂漫，夜景夕阳斜。小立苔前遥望远，花枝芳拂柳枝遮，对此兴偏赊。
望江南·寒食偶题
作者：钱启缯
朝代：清

花怯雨，绿漾柳含烟。杜宇声声啼晓月，黄鹂对对带春妍，爱此养花天。
望江南·春雨
作者：钱启缯
朝代：清

深夜静，闲坐小窗前。雨滴芭蕉人不觉，风吹翠竹各芬妍，正值养花天。
望江南·暮春
作者：钱启缯
朝代：清

春柳拂，遥见小桃红。隔岸杨花看白糁，中庭鸟语觉春融，闲倚画墙东。
望江南·避暑
作者：钱启缯
朝代：清

薰风至，夏日正无聊。帘押不开消酷暑，窗前绿影美人蕉，对此碧天遥。
渔家傲·夏日
作者：钱启缯
朝代：清

六月荷花香十里。三秋桂子醉难倚。风过新蝉声细细。听归雁，呼环莫把纱窗闭。帘捲落花疑蝶视。阶前络纬初鸣际。凭栏笑把轻纨启。看青天，■香一缕随风至。
画堂春·纳凉
作者：钱启缯
朝代：清

好风冉冉藕花香。流萤飞去还藏。花边月影水边光。行到池塘。一曲瑶琴人倦，三更玉漏宵长。梧桐露滴趁秋凉，检点诗囊。
虞美人影·夜坐
作者：钱启缯
朝代：清

纱囊闲把流萤弄。风过微微齐拢。蓦地一声箫送。惊破清宵梦。夜凉天气轻云笼。犹见冰轮徐捧。帘外落花微动。但觉蚊雷拥。
豆叶黄·夜雨
作者：钱启缯
朝代：清

丁冬玉漏又三更。雨滴檐铃不耐听。小坐无人掩画屏。听声声。点滴空阶直到明。
醉花阴·夜坐
作者：钱启缯
朝代：清

庭院沉沉春欲暮。点滴芭蕉雨。宝篆已香销，默对孤灯，总是无情绪。海棠红褪花无语。又春深如许。燕子未归来，悄立黄昏，帘幕低垂处。
一剪梅·半开红梅
作者：钱和
朝代：清

岭上江头春信通。已破和风，尚怯尖风。冰心半吐晓烟笼。睡眼初红，笑脸新红。猜杏疑桃总不同。高士眠慵，美女妆慵。更无人处倚帘栊。香浅深中，艳淡浓中。
沁园春·三女之东平洲舅氏任黄婆墩送别作
作者：钱和
朝代：清

黄婆墩畔，满引离觞，送汝登程。想倦停薛绣，膝前长绕，贪看谢句掌上恒擎。乍喜乘龙，还愁泛鹢，为拜姑嫜千里征。分携处，且休垂红泪，记取叮咛。汝虽弱质娉婷。但妇职须勤载礼经。好相伊快婿，高堂进酒，率兹健婢，中馈调羹。安稳舟车，调和琴瑟，频寄鱼书达远情。三年后，倘官程有便，望汝归宁。
同人属余写春草图题诗于后殿以拙句
作者：钱善扬
朝代：清

磬室居贫已习常，窗前怜得一丛芳。暖花幽院观生意，翠雨疏帘挹细香。花忆黄陵湖庙冷，燕过朱雀野桥荒。年光撩乱春痕里，愁杀含毫写夕阳。
卧室门联
作者：钱坫
朝代：清
体裁：联

仁虎新居地；祥麟旧战场。
九日同严冬友诸景云王少陵汪翼青杨上玉毕文澜金宋瑞登冶城山
作者：钱塘
朝代：清
体裁：五言律诗

时序易摧谢，江山感物华。百年几令节，名士半离家。地迥日沈树，天寒雁落沙。空怜一樽酒，寂寞伴黄花。
定林寺夜起
作者：钱塘
朝代：清

梦觉闻寒钟，起行向岩谷。草径露气深，流萤点修竹。宿鸟栖忽惊，山泉断还续。余心怛无事，徙倚至明旭。
寄诸佃楞
作者：钱塘
朝代：清

虎尾羊肠事可惊，频年忧患苦相婴。绝交岂敢如朱穆，入世谁当恕祢衡。慷慨带刀豪士气，苍凉击筑酒人情。过都一蹶非无为，习坎由来未易行。
三潭印月
作者：钱士清
朝代：清
体裁：联

空潭成对影；明月悟前身。
岳王庙
作者：钱士清
朝代：清
体裁：联

武穆与武肃齐名，赖祖功绥靖海疆，得瞻庙貌重新，留南宋一抔干净土；大孝为大忠张本，奉母命驱除胡虏，同此国魂不朽，占西湖十里艳阳春。
广德祠山庙
作者：钱士清
朝代：清
体裁：联

祠庙入民国后，存者无多，世变感沧桑，钦兹近代明禋犹隆祭祀；车辙遍寰海游，归欤未晚，神庥庇遐迩，愿与故乡父老同拜灵旂。
新建宗祠落成
作者：钱士清
朝代：清
体裁：联

溯千年聚族于斯，石镜重开新气象；继三司监权到此，锦衣犹是旧山河。
自题山外山庄
作者：钱士清
朝代：清
体裁：联

放眼九州宽，忆当年督学西欧，保商北美，政教复考查，六载中游遍环球，行箧犹存沧海记；寄情三竺胜，喜此日听泉石上，邀月林间，湖山供凭眺，百步外秀横群嶂，吟庐恰傍白云窝。
自题湖外湖庄
作者：钱士清
朝代：清
体裁：联

从东西各国游历言旋，宦海息征骖，好领略三竺烟霞，六桥风月；与南北两峰比邻相望，圣湖营别墅，放眼看千条杨柳，万顷芙蕖。
西湖钱王祠
作者：钱士清
朝代：清
体裁：联

讨董歼刘，征诛比汤武，称藩纳土，揖让效唐虞，九八年保障一方，我祖弘规开自昔；筑塘捍海，吴越拓雄图，课桑训农，东南兴美利，十四州楷模全国，生民受赐到于今。
西湖钱王祠庆系堂
作者：钱士清
朝代：清
体裁：联

远系肇彭城，更五季吴越开疆，保济安民，用宏堂构，自是文章勋业，代有名流，南北衍云礽，数典无忘，于此处万派朝宗，群峰会极；崇祠基故苑，历千载沧桑换劫，丰功伟烈，永壮湖山，迄今缔造经营，重新庙貌，春秋隆俎豆，孝思勿懈，愿后昆恪遵遗训，丕显前谟。
象山钱唐公祠
作者：钱士清
朝代：清
体裁：联

述唐虞，说礼乐，道在致君，一疏建谟猷，长为乾坤留正气；奠孔孟，振纲常，功高翼教，千秋隆报享，允宜史乘播清芬。
象山钱武肃王祠
作者：钱士清
朝代：清
体裁：联

昭伟业于五代史中，身奠越疆，龙凤钟灵郁王气；肃明祀于万松山畔，面临浙海，鲸鲵息浪仗神威。
贺章静轩先生新居落成
作者：钱士清
朝代：清
体裁：联

蒋径此新开，一湖风月，都入诗囊，胜地欣占勾山里；孟邻今遥接，三竺烟霞，恍成画本，敝庐早卜白云窝。
和陶饮酒
作者：钱士贲
朝代：清
体裁：古风

五斗不适意，解组遂言归。归来复苦贫，四壁空瓶罍。我生如孤云，八口常无依。故人有王弘，载酒款荆扉。怡然盼庭柯，暂复忘寒饥。高义不可再，空樽谁与挥。
杂感
作者：钱士贲
朝代：清
体裁：七言律诗

烟波一望渺吴关，岸柳青青渐可攀。羞对芳年新雪鬓，愁随清梦旧烟鬟。小园莺啭娇春色，大庾花深照客颜。遮莫喧歌连曲港，閒门流水自潺潺。
行香子·溪上
作者：钱士贲
朝代：清
体裁：词

桃浪溶溶。丝袅晴空。喜盟鸥、独自携筇。春衣催浣，试付奚童。见苔痕染，酒痕渍，墨痕浓。水流云去，相看无尽，爱吾庐、近隔溪东。晚厨烟翠，归步从容。有柴桑柳，辋川杏，瀼西松。
一行禅师塔
作者：钱大昕
朝代：清
体裁：古风

门外弟子来，安能布算得。我亦涉九章，不随人耳食。三百六十度，昉自九执术。一公初未写，衣珠当面失。
丁巳人日七十生辰漫成四首·其一
作者：钱大昕
朝代：清
体裁：七言律诗

人日生朝恰立春，欢生七十白头人。身如散木何妨病，家有奇书未算贫。懒志夷坚排甲乙，怕翻云笈守庚申。桑榆草道垂垂暮，也被东风拂面匀。
丁巳人日七十生辰漫成四首·其三
作者：钱大昕
朝代：清
体裁：七言律诗

屈指田园乐事偏，了无丝竹到堂前。欧阳集古一千卷，洛社閒居二十年。贫恋脩羊人问字，书惭纡蚓客携笺。本来面目粗能记，不向曹溪学坐禅。
丁巳人日七十生辰漫成四首·其二
作者：钱大昕
朝代：清
体裁：七言律诗

脱却青衿入紫薇，词人异数古来稀。五云多处身曾到，三径开时客蚤归。鹤禁鸾坡天上梦，秋菘春韭眼前肥。生平所遇无荆棘，想为心中不设机。
丁巳人日七十生辰漫成四首·其四
作者：钱大昕
朝代：清
体裁：七言律诗

新春罗列五辛盘，儿女殷勤劝一餐。弹指却惊前辈少，侧身想到古人难。吹篪兄弟眠床对，载酒生徒立雪寒。生长太平全盛日，巢林小鸟亦知安。
七夕公饯纪心斋太仆分韵得如字
作者：钱大昕
朝代：清
体裁：七言律诗

细葛单衣暑未除，盈盈七夕上弦初。人因远别情多感，我说归田计未疏。书画偶携为长物，云山最好可幽居。探梅异日容相访，不是茅浮即娜如。
七夕宿平靖关
作者：钱大昕
朝代：清
体裁：五言律诗

七夕今朝是，穷关风雨秋。祇依山作嶂，不见月如钩。儿女团圞节，征夫寂寞愁。草花篱外放，也自号牵牛。
万寿寺
作者：钱大昕
朝代：清
体裁：五言律诗

宏丽仁王寺，经营万历年。飞来奇石簇，藏弆汉经全。董役传常侍，延釐说九莲。一钟移两度，弹指悟因缘。
万年寺
作者：钱大昕
朝代：清
体裁：古风

我携万年藤，去访万年寺。夹道皆松杉，满衣染苍翠。应真所往来，八峰自环卫。泉响杂风声，如是西来意。
万松冈·其一
作者：钱大昕
朝代：清
体裁：七言绝句

虬枝引路百寻强，五粒新柯密作行。说与它时编地志，嘉名合唤万松冈。
万松冈·其二
作者：钱大昕
朝代：清
体裁：七言绝句

连冈登顿不嫌疲，为爱清标瘦更奇。颇胜湛然老居士，低头下拜万松师。
三十三山草堂图歌为霁堂徵君作
作者：钱大昕
朝代：清
体裁：古风

前峰后峰石巑岏，千重万重云往还。秋林满眼枫叶丹，草堂突兀当其閒。主人乃是湖海客，著作终年乐泉石。方瞳皓首冰雪颜，恐是列仙天上谪。暨阳城边岚气浓，五亩之宅一亩宫。说经胜匡鼎，凿穴师台佟。三诏六聘笑不应，芒鞋竹杖踏遍三十三青峰。烟苍苍兮乍合，水澹澹兮生漪。乔松蔽天以磊砢，野卉裛露以华滋。遥岑出没望不极，惟见长江东下奔赴大海一气磅礴无端倪，使人目眩色动而嗟咨。蓬莱在何所，五岳不可期。四壁卧游太痴绝，抚琴动操徒尔为。何如草堂卜筑好，日餐蛾绿可娱老。窗前皓月来如期，阶下苍苔閒不扫。青山便是耐久朋，息壤盟言悔不早。我披草堂图，为君试作草堂歌。安得诛茅开径来傍山之阿，从君草堂晨夕时相过。
三月三日自曲阳入行唐境途中杏花盛开四叠前韵
作者：钱大昕
朝代：清
体裁：七言律诗

上巳烟光飏柳丝，此行未负杏花期。偶来冀北深村路，大似江南细雨时。每到繁枝莺语密，怕防落蕊马蹄迟。鸱𡰥若许随身挂，一朵真宜饮一卮。
三月十一日袁又恺招同王述庵潘榕皋段𢡟堂蒋立厓诸君集渔隐小圃赏牡丹分韵得惠字
作者：钱大昕
朝代：清
体裁：古风

名花如佳人，外秀中更惠。天然富贵姿，礼义常自卫。先开让桃李，后进引莲蕙。金屋俨深藏，呈身嗤侄娣。暮春天气佳，渔庄临水澨。主人约看花，上客此停轪。一咏閒一觞，聊举永和例。今者不为乐，桑榆景易逝。南华尚达生，右军未忘世。且汎梓泽尊，欲制雍门涕。
三月十九日蒋香洲立厓招集复园送春席閒次潘榕皋户部韵
作者：钱大昕
朝代：清
体裁：七言律诗

太平时节自由身，折简招邀为送春。张丈殷兄皆老宿，卢前王后总诗人。小桥宛转因波曲，新柳芊绵著絮匀。九十风光休错过，禊游才了又兹辰。
三月廿二日同钱宫詹箨石纪太仆心斋朱学士竹君褚学士左峨曹给事慕堂冯刑部君弼入法源寺观海棠偶见旁院墙脚支瓮方石有异撤而视之则辽大安十年观音菩萨地宫舍利石函记也心斋有诗纪其事即次韵
作者：钱大昕
朝代：清
体裁：古风

长安春可游，赏花到佛寺。至德灵芝书，景福南叙记。妙迹屡摩挲，响拓劝好事。卓立尊胜幢，石函列其次。复有党竹溪，令史述建置。劫火了不焚，人天护初地。得陇复望蜀，吾侪心巳肆。运甓覆苔石，果得义中字。想见挥豪初，淋漓墨沈翠。一万舍利藏，卅二相好备。檀那百千家，合掌叹神异。金钱巨社输，宫商法螺吹。事往七百年，谁识聪辨智。舁来镇僧寮，钞取入书笥。纪年古多同，旧闻或误识。结习文字閒，净名毋我议。
三月朔日叠前韵
作者：钱大昕
朝代：清
体裁：七言律诗

日饮无何但学丝，匆匆又过禁烟期。折花红杏深村里，选石清波激溜时。山未知名看亦好，客来不速话偏迟。同年小集今朝是，遥忆芳醪倒屈卮。
三生石
作者：钱大昕
朝代：清
体裁：古风

咄哉泽公痴，三生證夙诺。颠倒一念误，乃为情所缚。生死且未忘，何怪长堕落。至人外形骸，无相本无著。
三贤堂 其一 寒山
作者：钱大昕
朝代：清
体裁：七言绝句

此身何意别人牛，凡眼区区笑赵州。只向空山认蹄迹，谁知五百应真游。
三贤堂 其三 丰干
作者：钱大昕
朝代：清
体裁：七言绝句

冰壶无影月无胎，骑虎松门了不猜。日对文殊浑未识，五台行脚笑空回。
三贤堂 其二 拾得
作者：钱大昕
朝代：清
体裁：七言绝句

搥胸多事遇寒山，无喜无嗔付等闲。扫地偶然叉手立，不将姓氏落人閒。
上元夜·其一
作者：钱大昕
朝代：清
体裁：七言绝句

春晴几日听农谣，四气和于玉烛调。老幼团栾羹骨董，菜根香里过元宵。
上元夜·其二
作者：钱大昕
朝代：清
体裁：七言绝句

生来无爱亦无憎，竹石禽鱼即我朋。一室谁非行乐地，十年不看上元镫。
上巳日游灵隐诸山
作者：钱大昕
朝代：清
体裁：七言律诗

不负嬉春上巳期，气晴天朗最相宜。菜花黄惜三分减，柳叶青兼万缕垂。对酒常醒𢀩少债，爱山成癖未须治。鹫峰著意延生客，紫翠玲珑特地奇。
上方广寺联
作者：钱大昕
朝代：清
体裁：联

身似菩提心似镜；云在青天水在瓶。
下箬寺陈武帝故宅·其一
作者：钱大昕
朝代：清
体裁：七言绝句

鸟山王气久销除，十笏犹传诞圣居。枉费千夫凿岩脉，谁知此地有三馀。
下箬寺陈武帝故宅·其二
作者：钱大昕
朝代：清
体裁：七言绝句

涓涓井沸诧神奇，旁舍惊看宁馨儿。一样寒泉荣辱异，沧桑转眼不多时。
与周西隒孝廉分赋汉陵得长陵茂陵·其一
作者：钱大昕
朝代：清
体裁：七言律诗

金刀天启入咸京，扶义居然长者名。三尺独提游子剑，一杯险啜若翁羹。芒山云起蛇先断，垓下歌残狗巳烹。谁道英雄多嫚易，也能辍洗谢狂生。
与周西隒孝廉分赋汉陵得长陵茂陵·其二
作者：钱大昕
朝代：清
体裁：七言律诗

宝帐珠帘甲乙陈，楼居缥缈切星辰。浪传阿母来青鸟，却喜奇童对白麟。凿空遍通旁国节，舞文几积后来薪。长门枉买相如赋，不记当时金屋人。
与曹慕堂光禄入城南僧舍小坐
作者：钱大昕
朝代：清
体裁：五言律诗

何处消长夏，空亭远眺宜。山光来不速，月影出如期。白鸟飞成队，青虫网作丝。吾侪机事息，话久竟忘疲。
与王惺园修撰对弈
作者：钱大昕
朝代：清
体裁：七言律诗

瞢腾长困日如年，暂赌楸枰当昼眠。真讶触蛮分敌国，几曾虞芮让閒田。到头才悔全军蹙，得手徒争一著先。白鹤观中成例在，从来胜败总欣然。
世味
作者：钱大昕
朝代：清
体裁：五言律诗

世味如鸡肋，浮生笑鼠肝。自甘颜巷陋，未厌范袍单。冷暖閒来觉，云烟静里看。问翁何所乐，今日幸平安。
丙子春帖子词·其一
作者：钱大昕
朝代：清
体裁：五言绝句

綵树千花放，仙蓂五叶敷。吉云铺似锦，春蚤是皇都。
丙子春帖子词·其二
作者：钱大昕
朝代：清
体裁：七言绝句

天街绿意蚤萋萋，殿上银幡入贺齐。几日甘泉捷书报，春风先到玉关西。
丙戌礼闱即事用壁閒韵呈望山相国漫士少司农凫川少宰及同分校诸公·其一
作者：钱大昕
朝代：清
体裁：七言律诗

南宫登俊锁闱深，元老司衡赤舄临。燕许文名推蓺苑，韦平相业出儒林。探骊真喜珠光映，射斗还愁剑气沈。话到寒窗稽古日，风檐甘苦卌年心。
丙戌礼闱即事用壁閒韵呈望山相国漫士少司农凫川少宰及同分校诸公·其三
作者：钱大昕
朝代：清
体裁：七言律诗

勺水难分渤澥深，萤光敢并月华临。随班幸蹑仙人迹，列坐真游作者林。刻烛巳输才捷敏，剥蕉犹愧思深沈。穆如一诵清风句，取士无非报国心。
丙戌礼闱即事用壁閒韵呈望山相国漫士少司农凫川少宰及同分校诸公·其二
作者：钱大昕
朝代：清
体裁：七言律诗

广座从容语笑深，聚奎堂上德星临。前身永叔元文伯，当代宣公久翰林。烟染松煤香细细，光分藜火夜沈沈。冰壶表里俱澄澈，想见和衷一片心。
丙戌礼闱即事用壁閒韵呈望山相国漫士少司农凫川少宰及同分校诸公·其四
作者：钱大昕
朝代：清
体裁：七言律诗

斗室低吟一榻深，七年光景两回临。飞鸿踏雪重寻迹，新笋逢春又出林。所望宗工悬尺度，只愁宿学易埋沈。应真十八东西列，同證菩提不染心。
丙辰孟冬朔本县举乡饮礼忝预宾席口占呈当事暨同饮诸君·其一
作者：钱大昕
朝代：清
体裁：七言绝句

仙令采风修古礼，师儒诹日启初筵。衰翁本乏专门学，亲演高堂第四篇。
丙辰孟冬朔本县举乡饮礼忝预宾席口占呈当事暨同饮诸君·其三
作者：钱大昕
朝代：清
体裁：七言绝句

九十申公老学专，卌年曾此领群仙。白头邻叟誇人说，再见渠孙揖让年。
丙辰孟冬朔本县举乡饮礼忝预宾席口占呈当事暨同饮诸君·其二
作者：钱大昕
朝代：清
体裁：七言绝句

每曲当碑联襼行，胜它洛社会耆英。相逢不用寒暄话，竹马儿时好弟兄。
丙辰孟冬朔本县举乡饮礼忝预宾席口占呈当事暨同饮诸君·其四
作者：钱大昕
朝代：清
体裁：七言绝句

眼昏齿脱竟何裨，难向恒河认鬓丝。未老幸从大夫后，来春巳是杖朝期。
东中口占·其一
作者：钱大昕
朝代：清
体裁：七言绝句

金波穆穆恰当头，露重沙平不碍辀。只似圈篷船一叶，夜乘明月泛汀洲。
东中口占·其三
作者：钱大昕
朝代：清
体裁：七言绝句

欠伸休道打头低，也有障尘布幔齐。最喜深秋连日霁，不烦泥滑竹鸡啼。
东中口占·其二
作者：钱大昕
朝代：清
体裁：七言绝句

百里行程未算遥，老来筋骨怕翻摇。生平腰耻为人折，簸荡谁知亦折腰。
东中口占·其五
作者：钱大昕
朝代：清
体裁：七言绝句

漳水秋枯一线平，广平南去即元城。天教此老添诗料，略补生平未历程。
东中口占·其四
作者：钱大昕
朝代：清
体裁：七言绝句

尧山紫翠若为容，乘兴居然欲往从。从此南行八百里，更无峭茜道旁峰。
东方朔
作者：钱大昕
朝代：清
体裁：七言绝句

奏牍三干墨未乾，岁星几载住长安。一囊奉粟饥须忍，怕作将军食马肝。
东浦方伯奉命监临武闱诗以志贺
作者：钱大昕
朝代：清
体裁：七言律诗

玉尺评量颇牧才，儒生凭轼气雄哉。六韬熊豹符亲授，八骏骅骝路特开。萧相荐贤韩信出，范公校武狄青来。弯弓也似论诗密，验取穿杨一百回。
东浦方伯寄示立春见怀诗依韵荅之·其一
作者：钱大昕
朝代：清
体裁：五言律诗

新春才一日，特寄草堂诗。散栎人都弃，分甘意独垂。下交通款曲，陈谢拙言辞。佛地公兼占，慈云荫在兹。
东浦方伯寄示立春见怀诗依韵荅之·其二
作者：钱大昕
朝代：清
体裁：五言律诗

政简缘闻道，官高不废诗。词华卌载旧，经济大名垂。敢附苔岑契，都忘寒燠辞。惭非徐孺子，下榻得于兹。
东浦方伯枉过寓斋即用集中见赠元韵
作者：钱大昕
朝代：清
体裁：五言律诗

忧乐希文志，精深子美诗。心如漱玉洁，名与落星垂。屡辱高轩过，常聆妙德辞。义门清望远，亲炙又今兹。
东湖
作者：钱大昕
朝代：清
体裁：七言绝句

琉璃十顷恰平铺，此地曾名小鉴湖。身到淤泥心不滓，清风万古属樵夫。
东轩相国七十寿诗·其一
作者：钱大昕
朝代：清
体裁：七言律诗

久登黄阁领簪绅，后乐先忧在一身。门第膏腴唐宰相，经筵启沃宋儒臣。骨清真有仙曹分，事练还胜年少人。七十杖朝仍古制，天留大老展经纶。
东轩相国七十寿诗·其二
作者：钱大昕
朝代：清
体裁：七言律诗

星轺衔命出台阶，历试勋名迈等侪。画戟森严兼使相，金堤巩固定河淮。行其无事休民力，告厥成功慰圣怀。今日生申歌介雅，东南老稚颂声皆。
东阳卢府君庙
作者：钱大昕
朝代：清
体裁：五言律诗

海石填难满，家山破不收。未褒仙琕节，翻快郦商雠。卖犊身难赎，传芭祀略酬。云鬟相配食，或是玉真流。
两头纤纤诗·其一
作者：钱大昕
朝代：清
体裁：古风

两头纤纤蚕茧丝，半白半黑楸枰棋。腷腷膊膊春冰凘，磊磊落落乱石堆。
两头纤纤诗·其二
作者：钱大昕
朝代：清
体裁：古风

两头纤纤指南针，半白半黑沙际禽。腷腷膊膊落叶音，磊磊落落松柏心。
两峰将访鱼门为马蹄伤右手鱼门叠仇池石韵嘲之予亦继作
作者：钱大昕
朝代：清
体裁：古风

灵犀能分水，不损到底绿。大患由有身，譬之蛇画足。多言累以口，苦饥枵在腹。柳肘倘可忘，山眉亦何蹙。罗生人中骝，神骏不受牧。舌耕禾满篝，心通川注渎。腕底生云岚，掌閒散珠玉。此手天所假，何意眚偶伏。适尔掉臂前，险且折肱卜。塞翁即无伤，良马后勿逐。触岂讶虚舟，慎宜絷空谷。新诗迭相嘲，稳卧惬所欲。无相则无痛，乌足扰心曲。亡羊补未迟，害马去自速。
严冬友扁寓舍曰散木庵乞予赋诗
作者：钱大昕
朝代：清
体裁：古风

伊余木散人，适来散木庵。庵前木半枯，了不施斧錾。支离性所受，裁剫无一堪。漆割以汁美，井竭以泉甘。持是表户册，理契庄与聃。主人金闺彦，天花见优昙。读礼暂言归，林壑非久眈。峨峨五凤楼，栋梁千石担。拥鼻恐不免，买山聊戏谭。僦居倘见许，习懒吾巳谙。
严豹人移居城东次西庄韵·其一
作者：钱大昕
朝代：清
体裁：七言律诗

一枝随处寄壶公，塔影双浮老屋东。休诧借车无长物，祇因入户有清风。沧浪谭蓺源流别，彭祖传经志趣同。衮衮书囊探未了，悬河直下泻长洪。
严豹人移居城东次西庄韵·其二
作者：钱大昕
朝代：清
体裁：七言律诗

松陵唱和句争誇，小住圆桥水一涯。临顿自来高士里，蜀严本是读书家。笔床茶灶閒俱适，扫地焚香静不哗。生怕金阊太烦闹，此閒风土最清嘉。
严道甫五十寿诗·其一
作者：钱大昕
朝代：清
体裁：七言律诗

栖霞千仞翠当空，江左风流属谢公。退自急流才算勇，力能造命不居功。朝家掌故巾箱里，海内名贤缟纻中。只恐苍生催又起，未容五十便称翁。
严道甫五十寿诗·其二
作者：钱大昕
朝代：清
体裁：七言律诗

何须极贵又长生，安稳江乡是化城。诗卷新排成巨富，烟霞偶恋亦多情。屏风任绘香山像，走卒能知洓水名。道德指归胸自了，仙家世系出君平。
中山靖王墓
作者：钱大昕
朝代：清
体裁：五言律诗

煮豆煎何急，惩羹势自成。慨慷闻乐日，怨恨聚蚊声。百廿枝繁衍，春秋祭荐诚。楼桑留一脉，正统续东京。
中河
作者：钱大昕
朝代：清
体裁：古风

东南岁转漕，海运道久废。长淮溯流上，黄河路迢递。中经吕梁洪，汹涌浩无际。冒险非长策，各各献大计。凿渠泇沟始，开道皂河继。我朝靳中丞，持节江淮澨。周历审地脉，慷慨辟浮议。渺瀰骆马湖，泉源纳千派。引之使南行，筑堤以捍卫。峨峨大艑来，峭帆趁风利。破浪不须时，截流占既济。宿预逮下邳，百丈衔尾至。水驿经三千，鲁齐洎幽蓟。遂令运租船，踏浪若平地。朅来溯遗踪，波光正容裔。想像经济才，倜傥竟谁嗣。前陈与后宋，鼎峙𢀩无愧。敢告载笔臣，采入河渠志。
中秋前四日袁绶阶招饮渔隐小圃即席分韵得萧字
作者：钱大昕
朝代：清
体裁：古风

小园依枫水，出郭十里遥。主人勤著书，自比渔隐苕。良辰秋气爽，折简朋侪招。衣冠佺侨古，谭笑嵇吕超。少长三十辈，不镂各自彫。言登畏垒亭，共坐猗觉寮。西山恰当楼，卓立青翠标。有若不速客，引我淩九霄。木犀十数本，云外天香飘。黄中色独正，不借燕支描。人因素心洽，地异红尘嚣。金谷徵故事，相于歌且谣。我老才思涸，白发徒萧萧。聊学击辕响，徐引钧天韶。
中秋后五日同钱坤一侍讲王琴德舍人曹来殷蒋渔村二庶常过大慈延福宫
作者：钱大昕
朝代：清
体裁：五言律诗

杰搆出云端，三元旧戒坛。延禧资母后，董役出中官。古壁丹青绘，虚庭栝柏寒。丰碑犹未圮，剔藓几回看。
中秋试院对月
作者：钱大昕
朝代：清
体裁：七言律诗

万里清光一样圆，重帘深静夜忘眠。筝琶俗调休来耳，冰雪高文若有缘。射策诸生㸐桦烛，锁闱同事斗蛮笺。明珠鱼目由来混，恐负天家铁网悬。
临淮
作者：钱大昕
朝代：清
体裁：古风

我行渡淮抵濠上，一线官道夹碧波。雨后泥融犹未燥，马蹄留印千蜂窠。钟离自古称壮县，雉堞三板存无多。空桑臼中夜出水，城市半窟蛟与鼍。行人指点遗址在，廿年浩劫须臾过。临淮之鲫长尺半，过客食指动则那。兼闻今年夏苦旱，一半枯槁田中禾。贫民容易去乡里，乞食四出争唱歌。女郎赤脚头裹布，呱呱弱子背上驮。细腰打鼓音嘈杂，㩳身上索行婆娑。小儿穿梯矫如鹘，中妇弄甓轻于梭。穷人虽能出百巧，风俗呰窳云如何。传闻此风昉明季，徭役繁重民荐㽨。由来救弊当以渐，先富后教理不讹。男耕女织各有业，导之礼法毋烦苛。刍荛罪言或可采，长吏勿漫誇催科。
临清
作者：钱大昕
朝代：清
体裁：五言律诗

城外双流合，波光玉带弯。风光舟似箭，水缩岸成山。置闸裁通漕，讥商旧设关。北来称锁钥，烟火万家环。
临颍
作者：钱大昕
朝代：清
体裁：五言律诗

小邑停征旆，高歌倒酒杯。苔皴钟傅字，草没马融台。禅汉词多诈，依梁事可哀。千秋传颍谷，纯孝挽风颓。
为秦照若题其曾大父云津先生遗像·其二
作者：钱大昕
朝代：清
体裁：七言绝句

生晚无由御李膺，楹书三复感偏增。名儒有后良堪羡，折几家儿想未能。
为袁春圃给事题苦瓜和尚馀杭看山图
作者：钱大昕
朝代：清
体裁：七言绝句

连蜷不了几行树，辣阘无根千尺岑。一洗人閒甜俗格，丹青如见苦瓜心。
乌石门
作者：钱大昕
朝代：清
体裁：七言绝句

乌石门开类削成，清流一线泻淙琤。小松戢戢多于荠，人在王蒙画里行。
九日同习庵舍人叔华上舍晦之弟游城南登陶然亭·其一
作者：钱大昕
朝代：清
体裁：七言律诗

不到城南五载馀，轴帘真似蜀严居。登高偶趁重阳节，结侣同乘下泽车。浅水牛涔经雨后，远峰螺黛胜春初。听来吴语真多味，曾是当年共队鱼。
九日同习庵舍人叔华上舍晦之弟游城南登陶然亭·其二
作者：钱大昕
朝代：清
体裁：七言律诗

十笏閒亭曲径旋，到来便觉避喧阗。三秋乡梦囊萸后，一段诗情落木前。废厂尚传宣德样，古幢细认寿昌年。却输扈从滦阳客，直上兴安绝塞巅。
九日同潘璜溪凌叔子张策时王兰成作
作者：钱大昕
朝代：清

木落雁南下，天涯各滞淫。百年多病客，九日故乡心。风度高楼笛，寒生别浦砧。西山爽气在，无计一登临。
九日浙中当事招集小有天园登高即席得句
作者：钱大昕
朝代：清
体裁：七言律诗

依岩面水敞轩堂，宾主东南翰墨场。信有湖山称绝胜，不妨风雨作重阳。笙歌入耳音非俗，诗酒当筵兴最狂。佳节向来孤负了，今朝高会愿无忘。
乾隆二十八年起居注书成诣乾清门入奏恭纪六首·其一
作者：钱大昕
朝代：清
体裁：七言绝句

时政年年注起居，编成常届岁将除。寻常卷帙休相拟，此是人閒第一书。
乾隆二十八年起居注书成诣乾清门入奏恭纪六首·其三
作者：钱大昕
朝代：清
体裁：七言绝句

元日千官贺紫宸，岁除曲宴酒三巡。四时典礼从头纪，一统于今百廿春。
乾隆二十八年起居注书成诣乾清门入奏恭纪六首·其二
作者：钱大昕
朝代：清
体裁：七言绝句

纪月编年例发凡，卷分廿四秘瑶函。一言一动无虚美，特许词臣手自缄。
乾隆二十八年起居注书成诣乾清门入奏恭纪六首·其五
作者：钱大昕
朝代：清
体裁：七言绝句

平明启事入乾清，一队仙班礼服更。中贵向前相指点，玉皇案吏奏书成。
乾隆二十八年起居注书成诣乾清门入奏恭纪六首·其六
作者：钱大昕
朝代：清
体裁：七言绝句

银海光摇六出骈，仙居处处是琼田。呵融雪水濡新翰，更纪明年大有年。
乾隆二十八年起居注书成诣乾清门入奏恭纪六首·其四
作者：钱大昕
朝代：清
体裁：七言绝句

跋尾千言缀后头，轻尘足岳露添流。清班久占惭何分，四度书中姓氏留。
予既作诗代枫树解嘲次日山行枫林有数株先红者复成是什
作者：钱大昕
朝代：清
体裁：七言绝句

片片秋容独自矜，一宵霜后晕潮凝。不欺然诺从来少，数本真成耐久朋。
二十二日吴杉亭舍人招同褚鹤侣刑部蒋渔村编脩陈宝所给谏小饮叠前韵
作者：钱大昕
朝代：清
体裁：七言律诗

行厨真讶咄嗟忙，剪烛西窗话不忘。但愿同心常聚首，何妨异县更它乡。吟堪度日频敲钵，热不因人自造汤。门外飞沙寒刮面，欲从质库检衣囊。
二月廿七日同慕堂给谏竹君学士伯思户部登陶然亭
作者：钱大昕
朝代：清
体裁：五言律诗

潇洒閒亭子，登临便不同。人来春树杪，山落酒杯中。草细才抽甲，池枯不满弓。江乡当此日，桃杏巳青红。
云林寺借秋阁
作者：钱大昕
朝代：清
体裁：五言律诗

山水閒何阔，登临洵有情。踏云知脚健，冒雨倍神清。梵字蝇头细，茶芽雀舌萌。团蒲容小住，仿佛记前生。
云梦县
作者：钱大昕
朝代：清
体裁：五言律诗

地溯西陵旧，宫传云梦遗。人烟低远市，秋意入疏篱。草绿黄香冢，苔封伍员祠。图经寻往迹，历历寄怀思。
五塔寺
作者：钱大昕
朝代：清
体裁：五言律诗

卓立金刚座，巍然五塔崇。犹传印度式，匪假育王功。分影光明月，摇铃缥缈风。石阑终古在，不坏是真空。
五月
作者：钱大昕
朝代：清
体裁：五言律诗

五月秧针绿，兼旬雨泽稀。瓯窭乾欲坼，布谷暮空飞。米价频年长，田园生计非。老农占甲子，辛苦候荆扉。
五杂组
作者：钱大昕
朝代：清
体裁：六言诗

五杂组罗纨垂，往复还连钱骑。不得巳学马医，五杂组腰金带。往复还监司廨，不得巳望尘拜。五杂组鹝吐绶，往复还箕张口。不得巳饮醇酒，五杂组金紫升。往复还餐钱增，不得巳且模棱。五杂组僧伽装，往复还药叉肠。不得巳拜佛忙，五杂组锦千纯。往复还金千斤，不得巳谒朱门。五杂组贵公子，往复还五都市。不得已穷饿死，五杂组窈窕娘。往复还纨裤郎，不得巳嫁茶商。
京口
作者：钱大昕
朝代：清
体裁：七言律诗

百雉楼高铁瓮城，朱方形势尚峥嵘。江山秀合南徐镇，士马雄誇北府兵。雨霁瓜洲帆影出，云开京岘黛痕明。拟摹古鼎雷回篆，枮木堂前蹑屐行。
京口晚眺集唐人句
作者：钱大昕
朝代：清
体裁：七言绝句

雨微烟暝立溪头，风紧云寒欲变秋。日晚江南望江北，两三星火是瓜洲。
京口阻风
作者：钱大昕
朝代：清
体裁：七言律诗

恒河回首感波斯，潘岳颠毛蚤就衰。舟遇逆风多费力，人来熟路懒题诗。渐疏肉食牙将落，苦爱山行脚未疲。问讯竹林知不远，天应留我一探奇。
人日同王琴德朱竹均曹来应毕湘蘅陆健男登法源寺后阁晚饮琴德寓斋同东坡广陵会三同舍故事各以字为韵予得晓字
作者：钱大昕
朝代：清
体裁：古风

人日例登高，此风近来少。西曹澹荡人，志欲出尘表。约我试春游，初哉首基肇。法源古寺近，毗卢修阁窅。一握去天裁，千里极目了。铃语清而和，钟声轻不窕。上方洵严净，下界徒缠绕。犀首适无事，止酒毋乃矫。同队水中鱼，故交松上茑。聊复恣诙嘲，不待引介佋。骚人感初度，岁月如过鸟。念念烦恼缚，法镜本常皎。在家蒲褐师，大意巳先晓。泰山秋豪末，究竟谁大小。
代枫树荅
作者：钱大昕
朝代：清
体裁：七言绝句

何心火迫染胭脂，遗世方成绝代姿。可笑雁臣归太蚤，不曾留待叶红时。
会亭道中
作者：钱大昕
朝代：清
体裁：五言律诗

杂树秋犹密，茅斋小不斜。儿童分柿子，村市卖棉花。巳觉尘沙少，兼无仆马哗。邮亭留一饷，风景似吾家。
信阳
作者：钱大昕
朝代：清
体裁：五言律诗

淮水浅可涉，楚云望巳微。日斜栖鸟树，人语钓鱼矶。伐木家烧炭，装绵客制衣。往还经两度，逝景迅骖騑。
假榻郡斋偶成四首柬石公太守·其一
作者：钱大昕
朝代：清
体裁：七言律诗

仙居真个似蓬莱，碧磴层层眼界开。南镇数峰排闼至，东溪几派入城来。青松都学王蒙画，奇石疑经懒瓒堆。恰称风流贤太守，诗题侧理纸千枚。
假榻郡斋偶成四首柬石公太守·其三
作者：钱大昕
朝代：清
体裁：七言律诗

高阁峥嵘邈草追，嘉名犹记自微之。风云指顾仍千里，金翠横斜想昔时。访古久迷希铣碣，述怀祇剩笃斋诗。翠微不惮经行遍，或有鸿都汉刻遗。
假榻郡斋偶成四首柬石公太守·其二
作者：钱大昕
朝代：清
体裁：七言律诗

越州城内八芙蓉，独占玲珑第一峰。绀塔当前尖似笔，青山回抱矫如龙。茂林修竹应犹昔，玉室金堂或可逢。阶下石泉清更白，酌来试点建茶浓。
假榻郡斋偶成四首柬石公太守·其四
作者：钱大昕
朝代：清
体裁：七言律诗

云霞四面翠屏张，雪后春风入座凉。瑞室拟营何子季，丹经欲受贺知章。平生济胜非无具，此度寻诗不厌忙。便合乌篷呼小艇，若邪溪水縠纹光。
偕蒋春农舍人游甘露寺
作者：钱大昕
朝代：清
体裁：古风

润州城北三芙蕖，昔人曾以神山况。屹如北固居中央，震为长男方主鬯。老鹤昂藏首俯啄，却顾金焦双翼张。甘露之寺当其巅，杰阁凌虚谁昔刱。茫茫浩劫阅废兴，刹竿千载犹无恙。元丰铁塔插紫霄，正统金经閟龙藏。修廊屈曲宛虹垂，正殿巍峨满月相。六时梵呗长赞诵，万里江山作供养。古钟制从至正年，巧思乃出平阳匠。达鲁花赤识姓名，方信图经语多妄。我昔剪江数往还，探奇未到常怊怅。天寒潮涸阻归舟，夙缘未了今宜偿。舍人本是山中人，导吾先路蜡屐緉。水枯遥指岩壁露，木落兼无榛岁妨。径造禅关心地凉，更上岑楼眼界放。哆口直欲吞沧溟，摩顶居然俯群嶂。平生富贵吾不恋，一饷清閒神所贶。会须遍踏江南山，竹杖从君次第访。
偶作
作者：钱大昕
朝代：清
体裁：五言绝句

树瘿翻称古，岩攲却有姿。便如尸沁玉，臭腐作神奇。
偶题
作者：钱大昕
朝代：清
体裁：五言律诗

有月忙开眼，无鱼少羡心。影形神互荅，生老病相寻。宿草年年泪，秋霜渐渐侵。在阿常独寐，慧地一书淫。
僧房偶题
作者：钱大昕
朝代：清
体裁：五言绝句

渐绿春来草，常青屋里山。门前无垢水，不肯到人閒。
僧房偶题·其一
作者：钱大昕
朝代：清
体裁：七言绝句

公案重重落臼窠，上堂举拂意如何。九年面壁无言说，失笑儿孙语录多。
僧房偶题·其二
作者：钱大昕
朝代：清
体裁：七言绝句

打包参学办行幐，青豆房头度牒增。休说解吟僧亦俗，尔来并少作诗僧。
僧舍偶题
作者：钱大昕
朝代：清
体裁：五言律诗

连峰八百里，处处有招提。鱼板松閒响，蜂台树杪栖。前生严首座，见在戒阇黎。凡圣谁能别，千山一钵携。
元史杂诗·其一
作者：钱大昕
朝代：清
体裁：七言绝句

一介相邀泛渌醽，角张未许嫁娉婷。南鸿一夜惊飞去，枉信人閒有白翎。
元史杂诗·其七
作者：钱大昕
朝代：清
体裁：七言绝句

金章螭纽备藩臣，甥舅姬姜肺附亲。岁岁江南分户钞，一时望阙拜温纶。
元史杂诗·其三
作者：钱大昕
朝代：清
体裁：七言绝句

凌兢瘦马各衔枚，𦍩䍽蹄皮誓不回。传语乃蛮诸部长，统军盍唤可敦来。
元史杂诗·其九
作者：钱大昕
朝代：清
体裁：七言绝句

金沙滩险泻湾澴，飞度争趋龙首关。六诏一时分郡县，军威先巳震乌蛮。
元史杂诗·其二
作者：钱大昕
朝代：清
体裁：七言绝句

铁券金符异代书，艰难王业未宁居。班朱泥水浑流在，草忘君臣信誓初。
元史杂诗·其二十
作者：钱大昕
朝代：清
体裁：七言绝句

殿中宿卫早承恩，侍直还教近至尊。宣唤内庭催博进，衣香轻涴饼茶痕。
元史杂诗·其五
作者：钱大昕
朝代：清
体裁：七言绝句

名王西北剪圭桐，万里神京封事通。站赤星驰三百日，计程未到大安宫。
元史杂诗·其八
作者：钱大昕
朝代：清
体裁：七言绝句

军门献策气无前，百战勋名露布宣。白马朱缨朝突阵，霸州元帅破丹延。
元史杂诗·其六
作者：钱大昕
朝代：清
体裁：七言绝句

岁赐平分五户丝，荅儿海子浸玻璃。册妃尚主承新旨，忘却挥刀蹋岸时。
元史杂诗·其十
作者：钱大昕
朝代：清
体裁：七言绝句

微茫国语乍宣初，关纽翻来屈曲馀。传是法王新制字，词头休进畏吾书。
元史杂诗·其十一
作者：钱大昕
朝代：清
体裁：七言绝句

雪山六月未流澌，九渡河源度马时。终古乘槎誇汉使，几人曾到朵甘思。
元史杂诗·其十七
作者：钱大昕
朝代：清
体裁：七言绝句

梵书白伞影团栾，仪凤云和乐未阑。游遍红门城内外，官家亲御綵楼看。
元史杂诗·其十三
作者：钱大昕
朝代：清
体裁：七言绝句

穷海淹留岁月徂，风高霜落雁飞孤。金明池上弯弧客，曾见累臣系帛无。
元史杂诗·其十九
作者：钱大昕
朝代：清
体裁：七言绝句

名鹰文豹赐频仍，一字真王封邑增。七宝玉书镌上辅，头衔未换嶭禅称。
元史杂诗·其十二
作者：钱大昕
朝代：清
体裁：七言绝句

乃颜故地水潆洄，渔户千丝举网才。进得巨鱼刚九尾，无人知向肇州来。
元史杂诗·其十五
作者：钱大昕
朝代：清
体裁：七言绝句

真珠帘柙自重重，织锦花纹肖御容。拥护还凭龙象力，影堂人定听鸣钟。
元史杂诗·其十八
作者：钱大昕
朝代：清
体裁：七言绝句

金瓮珠衣宠锡新，退衙夜宴酒千巡。花枝瞥眼浑如梦，空作鸳鸯会上人。
元史杂诗·其十六
作者：钱大昕
朝代：清
体裁：七言绝句

正殿朝仪集九宾，两宫并御肃枫宸。谁传珠络天家诏，别有跏趺上坐人。
元史杂诗·其十四
作者：钱大昕
朝代：清
体裁：七言绝句

洒马年年祀礼成，葡萄细乳革囊盛。如何太祝升神座，偷唤先朝帝后名。
元史杂诗·其四
作者：钱大昕
朝代：清
体裁：七言绝句

兀朱加叶总名邦，大将征西金鼓摐。百里沈檀香雾远，军门晓受算滩降。
入平靖关
作者：钱大昕
朝代：清
体裁：七言律诗

晓看紫翠画图明，不信身从画里行。溪水一湾分向背，山云片刻改阴晴。盘旋石磴重关峻，旷荡秋原古木平。屈指归程垂及半，几回清梦到神京。
入德清县界有桥曰望仙喜其名与吾乡同作诗纪之
作者：钱大昕
朝代：清
体裁：七言律诗

故园门对小桥开，顾浦西偏一水洄。此地嘉名欣偶似，今宵乡梦若相催。鱼梁蟹断分明见，桑叶菱丝次第栽。怪得征人屡回首，便疑身巳到家来。
入潜山境行乱山中山甚高而平坦易上不露崭绝之迹赋诗美之
作者：钱大昕
朝代：清
体裁：五言律诗

遥望白云封，盘旋路几重。崇高君子德，坦易达人胸。浅水千头鸭，连冈五鬣松。畬田如可买，此地作山农。
八音歌效黄山谷
作者：钱大昕
朝代：清
体裁：古风

金屋贮阿娇，弹指朱颜彫。石椁自云固，长夜不复朝。丝吐蚕巳僵，玉韫璞空剖。竹林有达人，闭关但颂酒。匏樽引自酌，醉入无何乡。土中皆可埋，青乌诚荒唐。革故鼎取新，劳劳岁月促。木散匠弗顾，得全吾道足。金人背有铭，戒哉三缄口。石言晋魏榆，反常乃为咎。丝惟饮无何，籍不挂臧否。竹直■先伐，水虚故善受。匏系人所全，栎散天与寿。土炭重有时，榆枋起亦偶。革华暂相于，毛颖盟耐久。木人石心儿，仲御吾尚友。
六一泉
作者：钱大昕
朝代：清
体裁：古风

欧公晚思颍，颍上有底好。纵复有西湖，小巫安足道。岂如武林西，烟水清浩淼。孤山峙中央，疑割蓬莱岛。惜哉六一翁，屐齿竟未到。赖有老门生，补天出奇巧。嘉名锡清泉，如见归田老。西邻林处士，握手恨不蚤。一勺到处有，此翁后难绍。飞仙或往来，稽首荐蘋藻。
再题寓壁仍叠前韵·其一
作者：钱大昕
朝代：清
体裁：七言律诗

四十馀年日月忙，蚤衰容易事全忘。推排自愧称前辈，谐谑偏欣道故乡。且住为佳嗤望蜀，徒劳无益草扬汤。如来慧眼看能破，未必愚公让智囊。
再题寓壁仍叠前韵·其三
作者：钱大昕
朝代：清
体裁：七言律诗

鼻端观白怕心忙，烦恼欢愉要两忘。形影互嘲皆妄相，神仙可致有真乡。滑甘且试青精饭，峻利休尝白虎汤。康济一身吾巳足，千金肘后检方囊。
再题寓壁仍叠前韵·其二
作者：钱大昕
朝代：清
体裁：七言律诗

丹黄涂乙勘书忙，掩卷先愁过目忘。赋别久枯江令笔，说经欲到郑公乡。古泉汲井凭修䌄，活火煎茶候沸汤。杜左和钱均是癖，休将便腹傲空囊。
再题寓壁仍叠前韵·其四
作者：钱大昕
朝代：清
体裁：七言律诗

一冬何事梦偏忙，梅笋江南思不忘。百里近游船当屋，三农活计稻为乡。浇花特地储新水，薙草随时利热汤。闻说林檎栽几树，秋来结子定盈囊。
冬日山行
作者：钱大昕
朝代：清
体裁：五言律诗

寒林亦何有，叶秃剩空枝。颇似江淹笔，颓唐才尽时。道门先去泰，禅律蚤除痴。安得营邱子，丹青一写之。
冬至京口阻浅
作者：钱大昕
朝代：清
体裁：五言律诗

到家途渐近，留滞复连朝。风逆涛头缩，天寒泽腹枵。行倾京口酒，坐俟海门潮。不寐鳏鱼目，隆冬第一宵。
冬至后六日钱箨石少詹招同查俭堂太守纪心斋侍御程鱼门舍人毕秋帆侍讲曹竹虚编修小饮分韵得日字
作者：钱大昕
朝代：清
体裁：古风

三百有六旬，赴壑蛇行疾。吾侪耽文酒，为乐时勿失。朝闻折简招，快若痒去虱。隆冬相暖热，作会慕真率。后至不我拒，密坐可促膝。酒行蕉叶三，客偕竹林七。扪腹方便便，举酬尚逸逸。主人顾奼客，言启画禅室。横斜万玉图，煮石山农笔。一一皆生动，疑有暗香出。华光与补之，谁能漫甲乙。忽忆香雪海，玉梅万株密。此时踏雪寻，清逸兴无匹。见弹思炙鸮，欲语失笑咥。近游天所许，怀归我已必。销寒判今宵，友梅愿异日。
冬至斋宿题壁·其一
作者：钱大昕
朝代：清
体裁：七言绝句

襆被奚囊载满车，迎门呵殿吏人哗。冷官公事常多暇，逢著斋期始到衙。
冬至斋宿题壁·其三
作者：钱大昕
朝代：清
体裁：七言绝句

东厅槐树老轮囷，偃蹇离奇不我亲。太息谁能如汝寿，空庭阅尽去来人。
冬至斋宿题壁·其二
作者：钱大昕
朝代：清
体裁：七言绝句

煖炕腾腾石炭薰，呼童拚扫去尘氛。词垣资格皆前辈，促膝相从话夜分。
冰茶联句
作者：钱大昕
朝代：清
体裁：古风

我读桑苧经，载稽忠惠劄。活泉半杓煎，细茗一旗狭。江心汲中泠，雨前焙清霅。碾磨竞八闽，姜盐哂三峡。冰茶昉何年，滥觞志某甲。土窖启及时，凌人供未乏。腹坚纹乍裂，头纲芽新掐。取彼明月光，配以惊雷荚。一片玉斲初，百过汤沸恰。水火适既济，炎凉变一霎。雀舌冻欲含，蟹眼浮渐压。瓯倩樵青擎，碗任玉川呷。肺热渴思消，齿冷酒徒狎。两腋散松风，六角抛纨箑。火宅生晨凉，妙谛参梵夹。吾侪嵇阮俦，脱略忘巾帢。西山拄笏看，东华染尘插。花影亚檐牙，波纹漾帘柙。谭高屈雕龙，香熏浮睡鸭。满贮玉壶清，小试竹炉法。炎歊稍破除，褦襶谢款洽。寒泉浸瓜犀，凉飙扇莆萐。手弄月团香，心盟白水歃。斗茗会有期，强韵好重押。
冰镫
作者：钱大昕
朝代：清
体裁：五言律诗

草笑伊空腹，谁知汝热肠。金波窥素抱，爝火借馀光。坎陷离堪丽，心炎性自凉。然镫无我相，泡电两相忘。
凤凰山·其一
作者：钱大昕
朝代：清
体裁：七言绝句

天目飞来一凤皇，婆娑两翼拱钱塘。木波去后遗踪失，犹有人称御教场。
凤凰山·其二
作者：钱大昕
朝代：清
体裁：七言绝句

一王驷马万人誇，腰鼓城坚静不哗。造物那知旁舍贵，却驱怪石为排衙。
出山口占
作者：钱大昕
朝代：清
体裁：古风

入夏颇多雨，游山偏得晴。石梁东道主，特地作人情。横仄非一形，旦暮亦千变。草嘲两眼昏，尚认台山面。立脚先须稳，宽心乃得安。高峰不敢上，为怕下来难。雁荡不多程，欲行又复止。寄语主山神，我非褦襶子。
出广宁门
作者：钱大昕
朝代：清
体裁：五言律诗

又作皇华使，轻装出郭门。雨微前路润，云净远峰尊。㮷古荣真忝，程材鉴恐昏。臣心元似水，拟与渐江论。
击筑行
作者：钱大昕
朝代：清
体裁：古风

朔风萧萧翻地轴，燕南酒徒昼击筑，壮士一时怒瞋目。平生不识秦舞阳，杀人如麻人莫当，须臾色变何仓皇。秦廷剑光飞不起，青铜柱裂白虹死，轻身一掷长巳矣。君不见博浪飞椎椎折轼，下邳圯上无人识，大索十日索不得。
分水庙·其一
作者：钱大昕
朝代：清
体裁：七言绝句

十夫邪许舌唇乾，挽索长嗟上水难。不道顺流元有日，试从分水庙前看。
分水庙·其二
作者：钱大昕
朝代：清
体裁：七言绝句

轻帆如箭激涟沦，下闸开头捷有神。好语来船草相妒，明朝各自顺流人。
刘越王庙
作者：钱大昕
朝代：清
体裁：七言律诗

八公山色自嶙峋，烈士从来在寿春。独障淮南犹苦战，可怜江左巳称臣。帐前舆疾咨嗟久，诏下追封爵秩新。如此教忠宜共劝，袖中禅诏又何人。
初到杭州
作者：钱大昕
朝代：清
体裁：七言律诗

生平但愿识杭州，便抵人閒万户侯。五十日程欣始到，四千里路不空游。湖光澹沱遥连郭，山色清佳恰傍楼。只待秋深公事了，画船载酒暂勾留。
初到药洲用石上宋人诗韵·其一
作者：钱大昕
朝代：清
体裁：七言绝句

仿佛前生住药洲，入门几步即清流。嵚奇石丈如相待，涉地何嫌风马牛。
初到药洲用石上宋人诗韵·其三
作者：钱大昕
朝代：清
体裁：七言绝句

一勺居然小十洲，仙人掌迹印波流。南宫诗句从何索，懊恼榕阴大蔽牛。
初到药洲用石上宋人诗韵·其二
作者：钱大昕
朝代：清
体裁：七言绝句

载酒拿舟旧石洲，只今清浅一池流。斋前九曜芒无损，半似蟠蛟半伏牛。
初春怀乡杂咏·其一
作者：钱大昕
朝代：清
体裁：七言律诗

郭泽塘南顾浦西，吾宗四世卜幽栖。肥田屋后秧针细，涨水门前蟹簖齐。市小数家成一鬨，酒醨有户借偏提。官租输了无它事，馈岁纷纷筥榼携。
初春怀乡杂咏·其三
作者：钱大昕
朝代：清
体裁：七言律诗

人家大半住茅茨，木几藤床位置宜。黄皱香橼装定武，红凝天烛插军持。春风游屐徐公浦，夜月神弦英布祠。傀儡登场才过了，盲儿遮草又弹诗。
初春怀乡杂咏·其二
作者：钱大昕
朝代：清
体裁：七言律诗

土风琐碎记村氓，故老相承例草更。侲子驱邪蒙纸面，铏童祀灶爇镫檠。支门炭取长身立，印砌灰偏巧样呈。拜节家家总相识，不须半刺更通名。
初春怀乡杂咏·其四
作者：钱大昕
朝代：清
体裁：七言律诗

人日元宵兴不孤，小时了了记欢娱。烧镫巧解藏头谜，对局偷拈谒选图。潘叟蹋歌宵按板，陈娘贳酒午当垆。桥东巷北嬉游地，二十年来梦故吾。
别席
作者：钱大昕
朝代：清
体裁：五言律诗

杨柳无端折，笙歌有意留。清言仍衮衮，长路但悠悠。细雨兼花落，归云赴客愁。江淹黯然别，南浦一扁舟。
到家作
作者：钱大昕
朝代：清
体裁：七言绝句

十年词赋殿头传，一夜莼鲈梦里缘。窃比奎章虞阁老，在朝应制又归田。
到家偶成·其一
作者：钱大昕
朝代：清
体裁：七言律诗

娟娟玉雪有童孙，听说翁归竞候门。检点书签蛛网结，安排茶灶蟹波翻。牵船𢀩胜张融屋，妨帽聊行庾信园。邻里尽知吾习懒，更无剥啄耳根喧。
到家偶成·其二
作者：钱大昕
朝代：清
体裁：七言律诗

澹泊从人唤老悭，一箪有味亦睎颜。吟髭未断无佳句，游脚先挛负好山。颇爱云霞多别𧰚，但求岁月得优閒。门前五柳枯成腊，曾见先生倦蚤还。
到开封作
作者：钱大昕
朝代：清
体裁：七言律诗

灌输南北据通津，民物依然旧俗淳。月落长河浮浩荡，云开二室见嶙峋。梁园风雅应犹昔，伊洛渊源想未湮。测景天中分刌正，要将圭臬示文人。
前蜀王锴书妙法莲华经残本
作者：钱大昕
朝代：清
体裁：古风

我昔收金石，独少两蜀碑。广政九经有残本，搜访未睹常怀思。东川琴泉古塔圯，法华贝叶犹无亏。六丁劫火烧不尽，妙迹往往人閒贻。闻有朱书武成字，银钩想出平章为。前顾后郑各藏弆，一字欲直千朱提。吾家箨石老诗伯，首赋长句何清奇。蒋王程宋盛吴赵，属和竞放琼琚词。一弹指顷岁四十，旧交落落晨星移。绀园徵君忽过我，要我染翰题新诗。神物巳归邺侯架，楷法不减杨羲规。石刻榻本尚难致，何况墨沈光淋漓。延平双剑终有合，凭君再访虞山遗。诗成自惭格力弱，临风空撚星星髭。
包孝肃祠
作者：钱大昕
朝代：清
体裁：五言律诗

孝肃祠无恙，须眉凛若秋。河清犹可俟，钢直肯为钩。公岂侪擒虎，人休诧夺牛。儿童知姓字，肥水共长流。
包山寺
作者：钱大昕
朝代：清
体裁：七言律诗

一寺中藏缥缈间，门临涧水响潺湲。客来问法元非俗，人到看山暂作閒。松影入云弥自瘦，竹阴障月不教删。会昌石刻依然在，百遍摩挲未忍还。
匡衡
作者：钱大昕
朝代：清
体裁：七言绝句

说诗妙处解人颐，牢石同朝默不知。但服儒衣称酝藉，李微陈惠亦饶为。
十六日戈小莲招集范村别墅赏牡丹分韵得酒字
作者：钱大昕
朝代：清
体裁：古风

晨闻折简招，梵村会仙友。篮舆十里遥，山光忽落手。石湖游赏地，一水绕清浏。巳远城市嚣，更谢剥啄叩。居然竹林游，拍肩嵇阮耦。赏花到十分，满酌且一斗。客醉巳二参，春去将八九。群公各击钵，老我继鼓缶。虽少倚马才，尚有谭天口。愿尽今日欢，草负盈尊酒。
十月二十八日河閒道中遇雨
作者：钱大昕
朝代：清
体裁：古风

十月小雪候，北方例无雨。昨巳入大雪，颇讶气蒸础。晨兴日光澹，亭午云气聚。微雨从北来，廉纤丝万缕。淅淅落疏林，滑滑惮行旅。仿佛江以南，小春候如许。六合今一家，天意示和煦。徒以疆域分，浅哉夏虫语。
十月八日汎舟山塘登千人石次儿东塾从行口占绝句·其一
作者：钱大昕
朝代：清
体裁：七言绝句

拾级重寻旧讲台，石头路滑怕莓苔。真娘道上遥相讶，今岁游山第一回。
十月八日汎舟山塘登千人石次儿东塾从行口占绝句·其二
作者：钱大昕
朝代：清
体裁：七言绝句

初冬洋菊尚婵娟，野卉偏呼老少年。天为诗翁无脚力，送将红叶到船边。
十月六日覃溪学士招同萚石宫詹裕轩学士两峰山人城西访菊两峰出所买杜琼画卷赠裕轩萚石谓是巳所藏顷为偷儿攫去者乃以此卷归萚石仍请萚石别作一幅以偿裕轩覃溪作诗记之用东坡集中王晋卿欲夺海石轼欲以韩干马易画诗韵予亦继作
作者：钱大昕
朝代：清
体裁：古风

罗含今画师，日餐画中绿。买得一卷佳，偿之百钱足。大似草堂图，菜香味满腹。持赠意交厌，旁观頞忽蹙。通神诧顾恺，拊髀得李牧。本为什袭珍，何辞再三渎。过眼巳云烟，到手若珠玉。慢藏或自悔，豪夺佥未伏。仍以画相易，此不疑何卜。公案即时增，妙手竞相逐。为补有漏缘，非填无底谷。好事翁灵舒，访秋招同欲。戏举仇池例，兼徵下里曲。遗弓吾弗知，所愁和诗速。
午日同王条山登巾子山
作者：钱大昕
朝代：清
体裁：七言律诗

青山招手向吾曹，乍霁天教半日遨。游兴不随年纪老，诗情要与翠微高。鹤依古塔轩昂立，竹护禅扉结构牢。如此佳辰逢旧雨，扪萝登陟那辞劳。
午首山观辟支佛塔
作者：钱大昕
朝代：清
体裁：古风

牛首古天阙，初日射金榜。卅年未身到，南望徒心赏。久要讵可忘，亟宜蜡屐两。春风若招人，草绿巳如襁。言访古招提，果得大方广。梵呗寂无声，时有铃语响。丹梯陟崚嶒，绀宇倚虚敞。长江树杪流，群峰烟际朗。由来佛窟宅，自然去尘坱。目穷飞鸟外，身到轻霞上。山灵方待幸，洒扫出官帑。树色与溪光，都含太平象。时清地益佳，心閒气逾爽。于焉共登临，且以寄澹荡。却寻辟支迦，洞口不盈丈。夹苧像宛然，只欠碧纱幌。所嗟保大碑，妙迹埋丛莽。觉性自妙明，无来亦无往。休生执著心，聊作安稳想。庶可见文殊，恭敬一合掌。
华顶峰
作者：钱大昕
朝代：清
体裁：七言律诗

洞府烟岚锁几重，中央结顶翠芙蓉。风高不放松杉古，气暖欣无雪霰封。八郡排连纷可数，群山拱伏貌逾恭。此行未负随身脚，巳踏天台第一峰。
南旺
作者：钱大昕
朝代：清
体裁：五言律诗

四面皆成浸，中流贯一河。民居编苇易，生计捕鱼多。打枣秋霜煮，悬镫夜舫过。尚书遗泽在，庙貌俨巍峨。
南浦观察署中畜鹤飞去数月顷又归来公子庆贞有诗次韵·其一
作者：钱大昕
朝代：清
体裁：七言律诗

振翮归乘昨夜风，何须招鹤待坡翁。长身暂立青云外，瘦影重看皓月中。一去讵能忘故侣，再来真不羡冥鸿。主人情重方图报，未肯飞扬到远空。
南浦观察署中畜鹤飞去数月顷又归来公子庆贞有诗次韵·其二
作者：钱大昕
朝代：清
体裁：七言律诗

乐土无如十亩园，旧巢安稳当乘轩。仙翁自肯低头住，童子何劳折柳樊。细雨梳翎仍故步，曲池照影记前痕。想嫌天上罡风劲，拳足花閒寄梦魂。
南雄舟行
作者：钱大昕
朝代：清
体裁：七言绝句

水浅沙停一线滩，十夫推挽力空殚。谁知咫尺淩江路，下水翻同上水难。
卞忠贞庙
作者：钱大昕
朝代：清
体裁：七言律诗

谁能廷尉望山头，尘起元规不自收。独有一门萃忠孝，堪嗤举国尚风流。裹创转战心如铁，正色平生气带秋。麈尾犊车充九锡，岩岩得似侍中不。
卢召弓前辈寄重游泮宫诗索和·其一
作者：钱大昕
朝代：清
体裁：五言律诗

泮水搴芹日，低回六十年。欧阳真学士，鸿一老神仙。室记循墙入，鞭惊著手先。薇垣芸馆彦，若个敢𢀩肩。
卢召弓前辈寄重游泮宫诗索和·其三
作者：钱大昕
朝代：清
体裁：五言律诗

教衍河汾绪，文探洙泗源。素心争柏劲，和气得春温。不朽文章贵，常惺道德尊。白头顾衾影，不负圣人门。
卢召弓前辈寄重游泮宫诗索和·其二
作者：钱大昕
朝代：清
体裁：五言律诗

五色云开榜，三砖日映阶。官清贫亦乐，名重退逾佳。长物青毡在，残年缥帙排。然藜闻太乙，曾到读书斋。
卢抱经学士挽诗
作者：钱大昕
朝代：清
体裁：古风

抱经古君子，貌古如其心。通籍五十年，依然雒生吟。大廷陈时政，一鸣惊朝簪。虎闱诏劝学，日献邪蒿箴。永叔真学士，子干今儒林。归田更无事，抗颜集青衿。文探苍雅始，理悟红炉深。撼树群儿谤，问字弟子寻。藏书数万卷，手校细酌斟。汗青竟可写，落叶扫勿侵。老矣生事窘，炊烟冷灶𥥍。唯有观书眼，了了分棘针。忘年与我交，谓若苔同岑。公如老曹宪，我惭盲杜钦。何期单阏岁，遽闻服鸟音。秣陵书未荅，少微星倏沈。公归自脱屣，我泪徒沾襟。西望舣舟亭，浩劫感古今。
卢端臣先生招饮即席赋呈
作者：钱大昕
朝代：清
体裁：五言律诗

八米词林秀，蒲江乐府传。才应雄大历，名肯后盈川。俗味酸咸别，家风礼让先。蒸壶招弟子，启幂各忻然。
卫国忠肃公祠
作者：钱大昕
朝代：清
体裁：七言律诗

文豹留皮死为名，金陵风宪只空城。凤凰台下有奇计，朱雀桁头无援兵。精爽依然李德裕，英灵长傍下忠贞。青阳亦是河西彦，江北江南一样情。
卫河
作者：钱大昕
朝代：清
体裁：五言绝句

河曲如之字，帆斜作扇形。依依岸旁柳，犹剩数分青。
卫河
作者：钱大昕
朝代：清
体裁：五言律诗

顺水拿篙捷，乘风挂席便。渐移双只堠，默数往来船。岸柳秋仍绿，沙禽晚欲眠。河流元自浊，不碍月长圆。
即事
作者：钱大昕
朝代：清
体裁：七言绝句

一宵供顿酒如池，破费贫家万户赀。草怪茂宏频障扇，污人尘自庾元规。
即事
作者：钱大昕
朝代：清
体裁：七言律诗

畿南千里列轻邮，才过雄州又草州。半日晴兼半日雨，五分夏杂五分秋。绿杨树底鸣蝉语，红蓼村中浴鹭浮。指点昔年来往地，飞鸿指爪几曾留。
即目
作者：钱大昕
朝代：清
体裁：五言律诗

苍茫平皋路，停鞭四望馀。乾沙疑积雪，古道半成渠。秋思闻蝉后，人家剥枣初。泠然风乍过，残暑巳全除。
双林寺
作者：钱大昕
朝代：清
体裁：五言律诗

可怖修罗相，无遮演揲儿。祇林谁昔搆，像设至今贻。洞失明阳迹，碑留媚灶词。隔墙半亩地，片瓦拾沙弥。
叠前韵寄王琴德
作者：钱大昕
朝代：清
体裁：古风

少小好读书，未有袁豹半。中年精销亡，炳烛吁可叹。狗马子弟习，珠玉儿女玩。乐极恐生悲，聚多终或散。元牝以为门，法喜可作伴。自从悟如如，何暇伐旦旦。惟馀文字癖，欲疗医无案。语辨宋鲁讹，文證豕亥乱。吟诗鼻长拥，揲易手先盥。乡人憎怪迂，古调嗤啴缓。赏音独吾子，嗜好同一贯。深入贾君勇，助登激予懦。如何久别离，夜雪谁送炭。当年剧谭地，蒲褐閟空馆。蓱开必终合，并冷行复暖。怀哉曷月归，愿言见此粲。
口占
作者：钱大昕
朝代：清
体裁：七言绝句

调调刁刁西风生，萧萧摵摵落叶轻。秋虫唧唧复唧唧，客子行行重行行。
口占·其一
作者：钱大昕
朝代：清
体裁：七言绝句

万叠云岚有路通，一峰不与一峰同。松篁夹道如迎送，人在秋山紫翠中。
口占·其二
作者：钱大昕
朝代：清
体裁：七言绝句

湛湛江枫叶未丹，相逢有约草盟寒。重来记取深秋后，烘染殷红待我看。
古诗·其一
作者：钱大昕
朝代：清
体裁：古风

治生无良方，要取纤啬善。不见东家翁，起富百千贯。幼小历辛勤，到老脚犹健。儿孙渐颓惰，蚤眠起常晚。婚嫁选高门，烦费不知限。产分食指多，岁率恐无羡。乃逸侮父母，空使识者叹。
古诗·其三
作者：钱大昕
朝代：清
体裁：古风

东家选入官，西邻试登科。侧闻长老言，祖父积善家。一朝遽自大，舆服相矜夸。内史固贵人，里门肯下车。英特纵迈昔，行义恐不加。世情见烂熟，聊付一笑呵。
古诗·其二
作者：钱大昕
朝代：清
体裁：古风

新陇故鬼冢，古屋今人居。百年一小劫，草木更荣枯。当其快意时，自诩智有馀。钱刀身外物，偶为我之储。人满天所槩，封殖徒区区。子孙巳难保，勿嗤它家愚。
古诗·其四
作者：钱大昕
朝代：清
体裁：古风

伊尹世所师，与人靳一介。取之胡不然，多多毋巳太。子母算无遗，尺寸得始快。忍断友朋交，不念骨肉爱。疏傅饮几何，和峤癖可怪。老至耄将及，盍受孔子戒。
可庐举孝廉方正志喜
作者：钱大昕
朝代：清
体裁：五言律诗

予季东南美，贤良应大科。远劳一封传，胜取百囷禾。稽古荣圭组，辞官恋薜萝。争誇黄叔度，天禄著书多。
台城二十四韵
作者：钱大昕
朝代：清
体裁：五言排律

六代此台城，萧梁恨未平。金瓯终古缺，楝树昔时荣。蚤岁游王邸，同僚唤骑兵。美须真帝系，方领学书生。火屋灵符应，瑶台罪贯盈。复雠伍员弟，隐痛伯升兄。挞武功才定，囚尧局巳成。风流兼晋代，礼乐慕周京。不尚苍鹰挚，何曾走狗烹。才华诸子擅，富寿一身并。月满亏容易，墙高隙渐萌。暴师人是腊，享庙面为牲。四大终难舍，三灾那免婴。痴心求佛助，弹指见天倾。白马青丝系，猕猴兀尾狰。蹊开延卧虎，索朽驭奔麖。菜少全无酱，棋疏不下枰。禅机衣带缚，国计纸鸢轻。草草航头战，匆匆郭外盟。将军犹自劳，饿鬼竟相迎。得鹿身旋失，焚巢悔草更。天非亡项籍，公亦负齐明。苦乐都归幻，冤亲或有情。千秋留忏法，梵夹独标名。
台城咏古
作者：钱大昕
朝代：清
体裁：七言律诗

传檄襄阳意气雄，金瓯弹指便成空。骑兵何意为天子，掘尾偏能缚老公。揖盗开门元自取，讲经升座太无功。舍身未了先偿劫，回首台城一梦中。
台州名宦祠
作者：钱大昕
朝代：清
体裁：古风

与政金华彦，著书谱经世。何哉好大言，嗤人不识字。文人善相轻，平地生凿枘。部民讼长官，白简亦常事。株连严蕊儿，毋乃罪文致。小唐侮自取，大儒难轻议。却哂陈同甫，饶舌太无谓。只今名宦祠，栗主仍并置。遗爱犹在人，俎豆两不愧。东坡嘲伊川，永叔弹待制。大节苟未亏，何弗安同异。
同人枉和拙诗几及百首叠韵荅之·其一
作者：钱大昕
朝代：清
体裁：七言绝句

归田倏又廿二载，设席叨居西北筵。七字偶然鸣蚓窍，嘉鱼引得若干篇。
同人枉和拙诗几及百首叠韵荅之·其三
作者：钱大昕
朝代：清
体裁：七言绝句

蠹简研寻枉自专，钝根何分食神仙。杜韩两集从头读，恰喜相同本命年。
同人枉和拙诗几及百首叠韵荅之·其二
作者：钱大昕
朝代：清
体裁：七言绝句

泮水当时采藻行，成童何幸踵群英。而今衰鬓浑如雪，先酌居然占伯兄。
同人枉和拙诗几及百首叠韵荅之·其四
作者：钱大昕
朝代：清
体裁：七言绝句

橐笔登朝那有裨，枯杨巳老不成丝。喜听击壤邻人语，大好耕田凿井期。
同人约为诗会迟而未果习庵叠前韵见示依其数荅之·其二
作者：钱大昕
朝代：清
体裁：七言律诗

轻尘弱草百年忙，自爱垂名久不忘。中酒几曾妨学道，著书何必待还乡。联吟韩愈应招孟，杂体江淹或拟汤。我欲致师惭思涸，匹如潍水壅沙囊。
同冰持前辈登金山次韵·其一
作者：钱大昕
朝代：清
体裁：七言绝句

平山佳丽说扬州，争似江心翠黛浮。车马尘埃从不到，忽疑天际结飞楼。
同冰持前辈登金山次韵·其七
作者：钱大昕
朝代：清
体裁：七言绝句

半日无风海气晴，山灵知我远来情。游仙真挹浮邱袂，同到金鳌背上行。
同冰持前辈登金山次韵·其三
作者：钱大昕
朝代：清
体裁：七言绝句

远望苕苕紫盖形，驭风顷刻到青冥。只疑身是乘槎客，银汉中央一点星。
同冰持前辈登金山次韵·其二
作者：钱大昕
朝代：清
体裁：七言绝句

苍茫四顾全无路，缥缈中流得此山。身住风波却安稳，始知方丈在人閒。
同冰持前辈登金山次韵·其五
作者：钱大昕
朝代：清
体裁：七言绝句

衔刀如厕也徒劳，兵解由来数草逃。世上岂无营葬地，却将遗蜕付风涛。
同冰持前辈登金山次韵·其八
作者：钱大昕
朝代：清
体裁：七言绝句

焦先旧隐若堪攀，咫尺丹梯想像閒。得陇何妨仍望蜀，取之不禁是名山。
同冰持前辈登金山次韵·其六
作者：钱大昕
朝代：清
体裁：七言绝句

禅房要下各排连，曲径穿来翠岭巅。试取中泠第一水，要从波底得真泉。
同冰持前辈登金山次韵·其四
作者：钱大昕
朝代：清
体裁：七言绝句

妙高台耸俯群山，玉带桥头水一湾。草道单椒形势小，声名久巳动江关。
同方坳堂观察访彭尺木居士
作者：钱大昕
朝代：清
体裁：七言绝句

寒毡风味冷于冰，故纸窗中一冻蝇。偶被宰官引将去，路人也认在家僧。
同曹慕堂给谏朱竹君学士陈伯思户部史文量孝廉曹申之上舍为西山之游出郊宿二老庄和竹君韵
作者：钱大昕
朝代：清
体裁：七言律诗

搜春有伴靳从骖，泼眼山光削碧簪。心以地偏应更远，味于交澹不求甘。竹溪耽逸人仍六，蕉叶浇愁我亦三。城市渐遥岩谷近，此中容得是清谭。
同王琴德曹来殷沙斗初张昆南泛舟游灵岩山寺
作者：钱大昕
朝代：清
体裁：古风

申旦戒清游，极目路非远。横塘流琤淙，枉渚任回转。幽赏心忘疲，津逮境屡变。弭棹入山中，相于陟崇巘。琴台既清峻，石廊复平坦。缅怀昔时人，䋣华自流湎。原荒走麋鹿，径僻积苔藓。代往迹岂邈，物移理空显。雍门操未弹，牛山泪先泫。因之感古今，徘徊遂忘返。
同筱饮药耘步至湖上泛舟登孤山放鹤亭
作者：钱大昕
朝代：清
体裁：古风

湖山与我有夙约，际晓东风收雨脚。清游造物讵我靳，火急出门杖策各。客儿蜡屐从所好，陶令篮舆且先却。花光桥抵松毛场，桑柘阴阴青绕郭。一重一掩引入胜，四山合沓疑张幕。三年再到西子湖，澹妆浓抹浑如昨。榜人解事若相待，一叶扁舟镜中著。沿缘挐音荇藻閒，却上孤亭望寥廓。昔人孤绝肯结庐，特立鸡群意有托。茂陵不草封禅文，齿冷乘轩卫公鹤。有山可居品便高，欲买空言气徒索。兴来且作十日游，廉让之閒𢀩不恶。
同陈药耘宿陆筱饮荷风竹露草堂
作者：钱大昕
朝代：清
体裁：五言律诗

江涨桥头路，油云湿四围。偶同陈正字，来访陆探微。草阁邀山入，蔬园得雨肥。主人留信宿，剪烛话依依。
吴云岩学使订于重九日载酒岳麓登高兼访山长刘孟调前辈以风雨不果往次日孟调以诗见寄次韵奉荅
作者：钱大昕
朝代：清
体裁：七言律诗

拟访皋比岳麓阳，道乡遗迹未全荒。一宵秋雨回征棹，几叠青螺掩翠妆。问字相从缘恨浅，看山有约兴空狂。卧游只合师宗炳，欲借冰弦四座张。
吴杉亭同年挽诗
作者：钱大昕
朝代：清
体裁：七言律诗

三乘八线算虚空，九弄双声玉钥通。傲骨怕交当路士，閒官不碍读书功。门生泪洒阴堂奥，故友心惊宿草丛。召试六人吾最少，眼昏头白亦成翁。
吴槎客七十
作者：钱大昕
朝代：清
体裁：七言律诗

七十颜犹少壮如，松身鹤骨最清疏。手摹离墨前朝字，家有淳熙善本书。曹宪寿应逾百岁，苏公味只恋三馀。海山咫尺庭前列，试办长筹几屋储。
吴江夜泊
作者：钱大昕
朝代：清
体裁：五言律诗

但觉云头聚，何时雨脚收。舟如蓱一叶，身似海孤鸥。岁月惊虚掷，湖山忆旧游。垂虹亭外泊，春夜斗成秋。
吴竹桥礼部湖田书屋图·其一
作者：钱大昕
朝代：清
体裁：古风

我所思兮湖田春，中有著书独乐人。青山如黛只咫尺，招邀入户忘主宾。腹中五经皮里史，手植桃李皆弟子。草讶挥豪万斛泉，先生自有源头水。
吴竹桥礼部湖田书屋图·其三
作者：钱大昕
朝代：清
体裁：古风

我所思兮湖田秋，红莲蚤稻香气浮。礼耕义耨作家计，砚田一穫丰千秋。海虞本是山水窟，载酒题襟兴飞越。红叶朝探吾谷云，碧波夜汎昆湖月。
吴竹桥礼部湖田书屋图·其二
作者：钱大昕
朝代：清
体裁：古风

我所思兮湖田夏，花竹便娟秀而野。少陵稷契久许身，大庇远胜千閒厦。湖云忽起山雨来，登楼四顾亦快哉。冲泥且却油竹伞，消暑满酌蕉叶杯。
吴竹桥礼部湖田书屋图·其四
作者：钱大昕
朝代：清
体裁：古风

我所思兮湖田冬，谢家玉树枝丰容。万卷牙签手自校，列宿四七咸罗胸。主人清言锯玉屑，夏鼎周彝左右列。安得扁舟乘兴游，与君共踏三峰雪。
吴越宫词·其一
作者：钱大昕
朝代：清
体裁：七言绝句

婆留水净了无尘，腰鼓城坚霸业新。握发殿头耽午睡，不应翻怒沃汤人。
吴越宫词·其七
作者：钱大昕
朝代：清
体裁：七言绝句

帐前银鹿弄群儿，嫔御翩翩窈窕姿。独有才人吴汉月，练衣浅澹道装时。
吴越宫词·其三
作者：钱大昕
朝代：清
体裁：七言绝句

枕来圆木肄勤劳，宫妪司更各一遭。蜥蜴沿缘油欲竭，君王昨夜饮麻膏。
吴越宫词·其九
作者：钱大昕
朝代：清
体裁：七言绝句

龙蕊千金购海南，真妃稽首供精蓝。山僧不遇波斯客，一笑唐捐日本簪。
吴越宫词·其二
作者：钱大昕
朝代：清
体裁：七言绝句

清歌缓缓恼人怀，陌上花飞湿锦鞋。一望浮图如绀碧，不知破费几金钗。
吴越宫词·其五
作者：钱大昕
朝代：清
体裁：七言绝句

新添侍女直严更，青绢轻帱梦未成。曲宴胡琴才弄罢，墙阴微度弹丸声。
吴越宫词·其八
作者：钱大昕
朝代：清
体裁：七言绝句

丽春院子夜沈沈，乐部更番奏雅吟。怪底佛堂钟梵歇，好催新月谱新音。
吴越宫词·其六
作者：钱大昕
朝代：清
体裁：七言绝句

掷笔波心胆气粗，匆匆除夕失欢娱。当时应悔轻题句，一轴钟馗击鬼图。
吴越宫词·其十
作者：钱大昕
朝代：清
体裁：七言绝句

一弹指顷愿心微，佛髻旋螺出禁闱。多谢君王亲合十，插天金塔榜黄妃。
吴越宫词·其四
作者：钱大昕
朝代：清
体裁：七言绝句

东院钗钿十二行，金樱的的各含房。锦绷贵子生来早，碧眼高僧献玉羊。
呈沈归愚先生·其一
作者：钱大昕
朝代：清
体裁：七言律诗

通籍清华紫籞深，乞身归老解朝簪。文章巨手唐燕许，山水前盟汉向禽。纶阁容台谭故事，赤城黄海入新吟。年开九秩身犹健，独乐依然恋阙心。
呈沈归愚先生·其三
作者：钱大昕
朝代：清
体裁：七言律诗

丝竹东山阅岁时，白头重话主恩私。遂初久巳辞中禁，清俸犹烦给度支。层阁静听松籁远，平泉细谱药苗滋。五湖烟水明于镜，好鉴苍苍海鹤姿。
呈沈归愚先生·其二
作者：钱大昕
朝代：清
体裁：七言律诗

旧宅灵岩十笏安，天留耆硕领诗坛。高承沆瀣中霄露，独掣鲸鱼大海澜。供奉拾遗光燄在，椒园竹里啸歌宽。集成不用求元晏，帝制鸿文在简端。
周亚夫祠·其一
作者：钱大昕
朝代：清
体裁：七言绝句

棘门霸上两营分，细柳堂堂独不群。大慰君王拊髀意，竟收颇牧作将军。
周亚夫祠·其二
作者：钱大昕
朝代：清
体裁：七言绝句

重厚堪为少主臣，顾成遗命记来真。如何吴楚功成后，撤箸翻憎鞅鞅人。
和唐陶山明府修复唐伯虎墓
作者：钱大昕
朝代：清
体裁：古风

渊明神游桃花源，六如身住桃花坞。不是人閒第一流，难与桃花论宾主。对花须把酒，对酒宜赋诗。诗画游戏耳，工拙我不知。大儿汉曼倩，小儿唐青莲。尸解非所好，怕作懵憧仙。前身桃花见花喜，故应埋骨桃花里。三春红雨落纷纷，唯有此桃花不死。前中丞，后明府，封植区区三尺土。异代堪联侨札交，当时耻与绛灌伍。明府来自桃花源，华胄遥遥本同祖。出处虽殊兴趣同，唱和埙篪吾与汝。歌新诗，酹清醑，仙不能言花应语。
和唐陶山明府修复唐伯虎墓
作者：钱大昕
朝代：清

渊明神游桃花源，六如身住桃花坞。不是人间第一流，难与桃花论宾主。对花须把酒，对酒宜赋诗。诗画游戏耳，工拙我不知。大儿汉曼倩，小儿唐青莲。尸解非所好，怕作懵憧仙。前身桃花见花喜，故应埋骨桃花里。三春红雨落纷纷，唯有此桃花不死。前中丞，后明府，封值区区三尺土。异代堪联侨札交，当时耻与绛灌伍。明府来自桃花源，华胄遥遥本同祖。出处虽殊兴趣同，唱和埙篪吾与汝。歌新诗，酹清醑，仙不能言花应语。
和榕皋斋巾杂咏 其一 书
作者：钱大昕
朝代：清
体裁：五言律诗

拨镫元小技，指授要良师。心正才能妙，锋偏枉逞奇。剡藤搥幅幅，霜影秃枝枝。最羡襄阳米，承家有虎儿。
和榕皋斋巾杂咏 其三 琴
作者：钱大昕
朝代：清
体裁：五言律诗

何处移情去，苍茫海水深。七弦调玉轸，一雁落遥岑。且洗筝琶耳，谁为唱和吟。昭文今不鼓，寂寞待知音。
和榕皋斋巾杂咏 其二 画
作者：钱大昕
朝代：清
体裁：五言律诗

活泼墨纵横，烟云眼㡳明。山从心坎结，花向笔端生。奇秀神仙骨，枯寒逸客情。右丞本诗老，游戏得传名。
和榕皋斋巾杂咏 其四 棋
作者：钱大昕
朝代：清
体裁：五言律诗

覆罫评前史，推枰记昔尘。角争蛮触地，劫换古今人。布置须求稳，翻腾要出新。旁观徒袖手，任尔局中身。
和潘榕皋移居
作者：钱大昕
朝代：清
体裁：七言律诗

列仙儒本爱林栖，鼓吹何曾羡竹西。独乐一园开涑水，游山八记拟愚溪。濠鱼共识人心乐，指马都忘物论齐。青翠攴硎知不远，纪行处处姓名题。
和稼门中丞见赠之作
作者：钱大昕
朝代：清
体裁：七言律诗

颓然暮齿久成翁，犹在名卿拂拭中。假馆巳叨仁者粟，论诗常诵穆如风。公心似鉴胜高颎，我腹无书愧郝隆。愿勖青衿勤向学，焚膏珍重寸阴功。
和竹君戒坛读辽法均大师碑因吊学士王鼎三十韵
作者：钱大昕
朝代：清
体裁：五言排律

为礼司空塔，兼钞学士碑。残编犹可读，遗行巳难追。博物雄燕涿，通经习礼诗。太宁蜚遁日，上巳祓除期。下坐群相诮，挥豪信不羁。识山嗟肉眼，脱颖借毛锥。策射清凉殿，名胪白玉墀。夺标先独占，纪岁两存疑。初捧州僚檄，聊牵县令丝。才名宜馆阁，秘典预论思。汲黯言常戆，宣公政屡咨。忤时官未进，骂座醉偏痴。骚客终迁谪，清流被搒笞。孤寒经岁甚，雨露一朝施。果复銮坡旧，何曾凤德衰。暴风惊忽举，卧榻正无攲。忠直神惟佑，词章世所推。珠虽百琲失，豹偶一斑遗。幢署优婆塞，铭徵坛主师。简栖文品贵，法护笔踪贻。刻倩王惟约，求容释裕窥。焚椒书可匹，砺毕妙难訾。椎拓应千本，模糊恐异时。旧闻搜坠逸，正史證阶资。开国分封渥，丹文制诰知。勋才都尉转，赐许佩鱼垂。稽古荣非忝，逃禅俗漫嗤。元言谭吼石，密戒受毗尼。佞佛何妨达，匡君要有裨。马鞍峰顶望，怀古且支颐。
和范芝岩编修移居元韵
作者：钱大昕
朝代：清
体裁：七言律诗

久辞芸署托岩栖，拄笏长看爽气西。卜宅恰邻任晦里，寻山暂上白家堤。从游载酒斟云液，旧友敲门话雪泥。茅舍玉堂皆足乐，南华物论本来齐。
和袁又恺移居·其一
作者：钱大昕
朝代：清
体裁：七言律诗

名山何必占匡庐，竹柏依然旧日居。门对招提非学佛，家邻宛委好收书。春云澹送千岩黛，夜月閒吟一笛渔。载酒往来无热客，不妨薄笨当安车。
和袁又恺移居·其三
作者：钱大昕
朝代：清
体裁：七言律诗

倚楼长啸老孙登，甲乙图书启绣幐。学海量收波万顷，心田腴穫麦千塍。晓窗注易重研露，夜雨留宾共剪镫。我欲相从钞善本，借君棐几一閒凭。
和袁又恺移居·其二
作者：钱大昕
朝代：清
体裁：七言律诗

峭茜支硎近可游，瀑泉如布石如虬。探奇欲到最高顶，结伴都寻第一流。安定醉乡多日月，立方韵语即阳秋。谁言五砚无多物，大胜人閒百尺楼。
和袁又恺移居·其四
作者：钱大昕
朝代：清
体裁：七言律诗

扫地焚香晷景迟，移居传诵静春词。辋川曾入王维画，塘草重增谢客思。入户山禽招作友，参天岩柏近堪师。半村半郭真宜隐，开径无忘二仲期。
和谢错山明府当湖书院纪事诗元韵
作者：钱大昕
朝代：清
体裁：七言律诗

当湖学脉在娄淞，桃李年来秀更钟。笔阵万言须倚马，文心一缕要探龙。诸生幸接弦歌响，贤宰深筹齑粥供。计日毛锥先脱颖，逢年谁道不如农。
和陆鲁望补沈恭子诗韵
作者：钱大昕
朝代：清
体裁：古风

安期曾于楚，柱下亦仕周。谁云列仙人，非即尔我俦。关洛一枰弈，秦汉两部优。日月眼中过，山水脚底游。栖神遨八极，鍊形藏九幽。不知何时腊，但觉天易秋。适来与我遇，勾吴有故邱。并坐千人石，偶配剑池流。彭殇孰为夭，今昔奚足愁。翩然化鹤去，肯作樊笼囚。桃源津巳问，干宝记独搜。恍兮成梦觉，尔唱我且詶。
咏史
作者：钱大昕
朝代：清
体裁：古风

君不见申屠起蹶张，不读一字书。檄呼弄臣伏阶下，免冠顿首血出俱。博山世儒宗，不谭温室树。董公婉娈肯幸临，迎谒车前久延伫。平津六十擢上第，淮南视之若儿戏。丞相蔡侯人主师，貌如老妪无须眉。五鹿岳岳能讲易，印累绶若党牢石。尚方不断佞臣头，买田问舍求肥牛。给事小史本迟顿，后来乃以经术进。监临自盗租千钟，当时经明却少双。经亦不必明，策亦不须射。愚儒但可居鄣閒，大将从来出跨下。吁嗟乎士风沮丧秦坑馀，稷嗣面谀非丈夫。解冠溺中踞洗骂，草怪高皇不喜儒。
咏史
作者：钱大昕
朝代：清
体裁：七言律诗

曾无经略似龙韬，浪说乌衣甲第高。健卒秋风鸣射镝，元戎晓日拥征袍。歌酣油幕挥如意，寒禦貂裘酌小槽。褒鄂家声销歇尽，空教血涴卫公刀。
咏史杂诗
作者：钱大昕
朝代：清
体裁：古风

执手陈留邸，欷歔空复情。大书魏贞士，不署晋安平。吾笑阮嗣宗，臧否不挂口。草罢劝进笺，归饮步兵酒。林下山河邈，黄垆忆旧游。败人怜俗物，祇解执牙筹。楼阙知何处，搴帷一笑开。洛阳府小吏，白日上天来。筑坛建行宫，一鼓罪人得。不是温平南，诸君但誉贼。运甓浑无事，孤忠判致身。天门折翼梦，谤史恐非真。一雌复一雄，飞来入紫宫。凤皇在椒寝，枉用种梧桐。别墅楸枰赌，小儿破贼还。西州空洒泪，身不到东山。林木巢归燕，行宫启佛狸。封狼徒有志，何日一申眉。侍疾延昌殿，开言泪数行。那知书一纸，喜字在中央。金翅何来鸟，芟夷到七王。诸儿皆不长，涕泣自烧香。长驱白门道，车骑何驿骚。欲得家豪富，今朝事御刀。捉烛寂无言，引枕独酣睡。此中可饮酒，解玺浑閒事。金铤不堪食，何妨乞与人。却嗤萧阿六，黄紫榜标新。瑞室依岩筑，高人寝处安。蟹螯堪下箸，多事问钟岏。巴马行千里，长驱抵建康。黄尘何自起，失计纳贞阳。岭外勤王返，淮南战国埋。白头持酒脯，收取血盈怀。草望功名立，难将乡里忘。当年翻背将，不及一黄苍。大槊取富贵，佣书安足俦。卜人不妄语，南下作公侯。自起临春阁，但闻桃叶词。擘笺宜夜饮，八妇总能诗。明月今宵晦，蒺藜旧日埋。销魂内宴罢，无复堕君怀。举觞劝官家，痴人复何似。羖䍽尚能飞，可怜青雀子。考室三台壮，长生卅载难。且贪人世乐，临死服金丹。欲雪先朝恨，衔枚战马嘶。投杯枉震怒，何不度关西。任沈工诗笔，江南二妙称。邺中谁作贼，邢魏两相矜。捧药赐兰陵，谣言忌百升。长城君自坏，辛苦事椎冰。父不识北斗，儿偏为世神。瓠芦空有月，握槊伴谁人。十二院分峙，林泉妙一时。敝衣还乞食，何处著穷儿。薄暮军书至，天池校猎忙。大家正作乐，忘却陷平阳。魂断琵琶弦，碧染青溪血。南北两丽人，至竟谁优劣。
咏道中所见草木·其一
作者：钱大昕
朝代：清
体裁：古风

杨柳性易活，道傍郁婆娑。一一悬官牌，手栽数不讹。行旅苦烦暍，小立清风过。谁云无才思，庇荫亦巳多。前时河水溢，浊浪骄鼋鼍。斫伐千万株，犹足支颓波。豫章号良材，十年始作科。迂阔好大言，收功竟如何。
咏道中所见草木·其七
作者：钱大昕
朝代：清
体裁：古风

读诗识芣苢，采采向中田。雨后绿叶肥，结穗垂马鞭。物微人所弃，不堪充豆笾。本草幸见收，弗以下品捐。小试辄有效，果使结轖痊。用之苟得宜，功岂下参连。乃知医国手，广蓄所当先。
咏道中所见草木·其三
作者：钱大昕
朝代：清
体裁：古风

孟秋天始凉，下隰见红蓼。花繁带露斜，身弱得风早。疏篱浅水閒，娟娟秀而好。根柢非坚牢，颜色能自保。骚人倘回顾，终觉异凡草。
咏道中所见草木·其二
作者：钱大昕
朝代：清
体裁：古风

樗木生不材，匠石弃弗视。栽之官路旁，葱蔚亦可喜。云何冒椿名，附会罔知耻。枝叶偶相若，臭味讵能似。人言樗易长，舍彼宁取此。嗟哉逐臭夫，亟去洗我耳。
咏道中所见草木·其五
作者：钱大昕
朝代：清
体裁：古风

瓜壶皆蔓生，茎叶颇相同。秋来结实好，累累悬屋东。剖瓜如蜜甜，争啖喧儿童。生冷忌食多，恐致腹疾攻。壶卢虽寡味，佩之当药笼。中流偶失船，坐收千金功。徒以甘苦论，鄙哉田舍翁。
咏道中所见草木·其八
作者：钱大昕
朝代：清
体裁：古风

小草澹巴菰，得名盖未久。移栽始闽峤，近乃处处有。烈日炙叶乾，黄丝细如绺。筠筒烟一缕，相习以口受。肺腑非铁石，火攻奚可狃。奈何今时人，嗜此不去手。縻财更妨功，滥觞起谁某。安得拔其根，卮茜种千亩。
咏道中所见草木·其六
作者：钱大昕
朝代：清
体裁：古风

浮蓱生无蒂，随波忽近远。风来半汀失，雨过一池满。飘泊狂澜中，叶叶独安稳。众芳忧淹溺，乃以智自遁。推移不凝滞，于我元无损。不见长乐翁，五朝被公衮。
咏道中所见草木·其四
作者：钱大昕
朝代：清
体裁：古风

木槿日及花，昼荣夕辄悴。庄生论小年，蜉蝣蟪蛄类。道旁见一枝，妖红可人意。未登君子堂，俛仰篱下寄。寿命旦暮閒，犹以色取媚。嗟尔亦何知，我言责太备。
哭吴云岩侍读
作者：钱大昕
朝代：清
体裁：五言律诗

隔夕仍同醉，今朝遽哭君。只疑凶问误，难制泪珠纷。朝露晞何速，愁云黯草分。受恩三楚士，谁作大招文。
哭翟舍人均廉·其一
作者：钱大昕
朝代：清
体裁：五言律诗

才望雄三浙，文章博两官。瘦羊终澹泊，小凤亦清寒。鹏自培风久，鲇偏上竹难。侏儒应笑尔，长饱一囊餐。
哭翟舍人均廉·其二
作者：钱大昕
朝代：清
体裁：五言律诗

禄命妨文士，精神惫苦吟。空罗胸列宿，终欠腹三壬。自牖言如昨，居肓病巳深。祝予何太急，恸绝不成音。
哭褚宗郑同年·其一
作者：钱大昕
朝代：清
体裁：七言律诗

六经家法溯东京，乡壁纷纷笑俗生。礼有专师宗北海，传寻九旨演任城。品高便觉官常冷，学邃多应老更成。屈指中吴耆旧少，灵光何意又先倾。
哭褚宗郑同年·其二
作者：钱大昕
朝代：清
体裁：七言律诗

给札当时到凤池，青绫襆被数追随。僦居恰占东西屋，布算同拈黑白棋。几辈升沈蓱各散，卌年邂逅鬓成丝。只期二老长来往，忍听寒风楚些词。
哭赵损之·其一
作者：钱大昕
朝代：清
体裁：七言律诗

连营侵晓黑云颓，才子英灵地下埋。直欲裹尸轻马革，竟教髽妇泣狐骀。玉将抵鹊惊先碎，兰为当门便易摧。可惜文章真满腹，不曾四库校书来。
哭赵损之·其二
作者：钱大昕
朝代：清
体裁：七言律诗

别后风流想像閒，有儿万里省亲还。橐中诗稿千篇得，镜里颠毛几处斑。弹指凄凉成浩劫，招魂惨澹隔重关。空馀老友悬河泪，洒到天西木果山。
喜晤山舟前辈即以留别
作者：钱大昕
朝代：清
体裁：七言律诗

八年重见古须眉，谭笑依然却老罴。翰墨千秋无敌手，文章五代又连枝。长源仙骨天生独，徐邈清风世所师。杖唾自怜衰巳甚，未知挹袂更何期。
喜晤李汇川同年
作者：钱大昕
朝代：清
体裁：七言律诗

月湖闻有地行仙，小别都门十五年。勇退敢希钱若水，论文重就李青莲。簪花旧侣晨星少，剪烛深谭夜雨绵。犹怕故人岩电失，郎君为检枕中篇。
喜雨
作者：钱大昕
朝代：清
体裁：五言律诗

天欲医人暍，农皆得意颠。畦如棋罫布，秧学绣针穿。翠岭头新沐，清渠股引连。无多沟浍水，也润几区田。
嘲道旁枫树
作者：钱大昕
朝代：清
体裁：七言绝句

秋光九十去侵寻，树树山枫尚绿阴。枉费诗人盟息壤，不知叵信在霜林。
四月廿有六日重游泮宫赋赠新先辈因追怀西庄光禄
作者：钱大昕
朝代：清
体裁：七言律诗

壬戌仍逢采藻年，恒河照鬓忽皤然。莘莘俎豆今犹昔，济济渊骞后胜前。三不朽閒当立脚，四先生往孰𢀩肩。磨牛陈迹重增感，寂寞柴门锁辋川。
回部荡平大功告成恭纪一百韵
作者：钱大昕
朝代：清
体裁：七言排律

西极功成圣武扬，紫宸称贺集冠裳。黄图远辟坚昆塞，朱鹭重歌鱼雅章。日运万几逾业业，星驰八阵总堂堂。神谟有濯高三捷，盛事无前迈一匡。缵序两朝钦至孝，宣威往岁定遐荒。天山雪霁销烽堠，碑岭霜寒试剑铓。执馘虎臣齐矫矫，射生骑士并洸洸。屯田已过伊犁水，乘障无烦都护防。渭上呼韩初筑邸，殿头颉利许擎觞。灵台测景分昏旦，重译占风共享王。勃律陪臣瞻日角，洛那侍子觐天阊。倾心内向同葵藿，汗血牵徕尽骕骦。大阅和门旗正正，山庄曲宴露瀼瀼。三阶常朗星从斗，八表攸同网在纲。翩彼飞鸮犹食葚，蠢兹黠鼠漫跳梁。花门杂种原无定，大食分支杳草详。俗尚高车传自魏，派承回鹘衍由唐。两酋项领依蛩蟨，穷塞么么转蛣蜣。俛首频年随笼络，推忱一旦脱锒铛。何期狼子心终野，俄见螳螂臂巳攘。伏莽顿施蜂虿毒，控弦欲任鸴鸠抢。六军声罪词严正，七萃遄行气激昂。分遣材官传羽箭，还咨典瑞下牙璋。上襄齐骋金羁靮，小队争裁铁裲裆。初抵库车申讨伐，群看禁旅竞腾骧。摧枯屡振棱威壮，漏网翻令小丑飏。改命师中谋上将，爰携麾下度连冈。鹰扬卫士材无敌，燕颔元戎勇草当。传檄诸蕃胥慑伏，款关百部效趋跄。阿苏郭外浮酮酪，乌什城边献柘浆。乡导前驱探虎穴，诸军深入历羊肠。奔麖跧伏应无地，瘈犬狰狞尚逞狂。四面崇墉遥屹屹，一麾径渡正茫茫。流星队队鸣髇急，掣电声声激石强。夺槊甫徵人伉健，挥鞭偶值马元黄。列营仍占层峰险，筑堡旋当黑水傍。撼似岳家军不动，守如墨翟应无方。连宵格斗空弮劲，排日鏖兵击鼓镗。不数耿恭求井拜，还胜道济唱筹量。军书绝域传邮到，庙略先几握算良。五校赳桓巳蚤发，八旂健锐各分行。芦笳响远吹边月，铁甲光寒踏晓霜。两月兼程经瀚海，先春转战度河湟。前茅票旅纷超距，后队骄蹄乍脱缰。入夜斫营风猎猎，平明合队气僙僙。徒跔突鬓徵吾壮，陇种笼东哂彼恇。共计大勋侔破竹，始知秘策比探囊。休兵暂命三军驻，制胜谁能一旅亢。投石骁腾交习斗，飞刍络绎每因粮。裹糇饷处频盈橐，抱布归时恰满箱。略地和阗挥短槊，屯兵玉陇奋长枪。遥知山压无完卵，蚤见瓜分剩破瓤。引脰镜中方悚惕，游魂釜底益仓惶。惊弓漫讶飞鸢堕，铤险俄传骇鹿忙。远挈妻孥行彳亍，尽携辎重走踉蹡。名城次第来降表，伯克趋迎夹道旁。日月无私归所照，云霓有象久相望。酒浆户户盛樽缶，糗果家家载筥筐。乐德共闻歌宛转，承恩翻使涕淋浪。逖疏何幸沾皇化，抚字重烦奠此疆。令甲新颁人皞皞，先庚申命泽滂滂。丁中黄小皆登籍，黍稷粱稌竞筑场。吉贝花繁胜南粤，蒲萄子熟似西凉。青蚨改铸司农式，赤鋋仍输少府仓。遂使穷荒分尉候，长令编户乐耕桑。犁庭巳见龙沙靖，蹑影难容兽迹迒。捷比票姚征遫濮，健踰充国定开羌。冲坚并放千钧弩，铲逆争持百鍊钢。突骑登山凌巀嵲，神枪临淖震雷硠。千夫贾勇蝥弧举，万众呼降龙纛张。毚兔投林空趯趯，飞蛾赴火漫伥伥。遐方延踵咸归化，蕃部同仇共侮亡。捧檄才教擒猰㺄，援戈亲为殪封狼。三驱肯使前禽失，壹发频看大兕戕。疏属尸方械贰负，专车骨巳折汪芒。摏㗋真快人心愤，悬首还将国法彰。进表称臣趋魏阙，讯囚献馘到虞庠。从兹遗种歼芽糵，永见新畬绝莠稂。露布明驼驰远徼，星躔候琯应初阳。握枢乙夜垂衣肃，送喜千官佩玉锵。师克在和嘉众帅，功成惟断仰吾皇。天休滋至时难失，祖烈丕承动必臧。直拓提封周二万，独恢大略轶寻常。圜坛昭告瞻颙若，清庙升禋倍肃将。诹日陵园陈鬯卣，分曹岳镇礼琮璜。百神咸秩隆仪举，三殿亲临钜典煌。圣泽普沾高以厚，慈宁齐祝寿而康。南薰解愠仁风扇，北陆迎长淑气翔。异数酬庸增爵秩，近郊宣劳奏笙簧。析圭巳荷朌茅土，赐马群看簇绣镶。蒲海沙平明似雪，于阗玉美白于肪。洗兵欲挽银河水，度索应通濛泛乡。钜制伊西镵壁嶂，鸿文太学炳琳琅。捧来薤叶芝花润，拓取银钩铁画装。允矣丰功垂宇宙，咄哉浮议沸蜩螗。一篇特启群言惑，五载真劳睿画长。燕翼有谋贻列圣，至诚所感协穹苍。乘乾惕惕惟无逸，保泰孜孜自不遑。豫顺行师功草尚，谦尊下济德弥光。宣铙愿谱升平曲，拜手陈词献未央。
圆桌
作者：钱大昕
朝代：清
体裁：七言律诗

曾记瑶台聚八仙，模棱新样阿谁传。剪镫真快团圞话，让坐无妨左右旋。移到中庭天似笠，分将半面月初弦。瓜庐与尔𢀩相称，聱叟从今草恶圆。
圆通洞
作者：钱大昕
朝代：清
体裁：古风

有漏云生牖，无嗔树碍衣。祇容曼殊坐，不许仙鼠飞。此石大方广，中有不二门。破除昏暗锁，成就智慧根。
圣驾东巡恭谒祖陵礼成恭纪
作者：钱大昕
朝代：清
体裁：五言排律

在镐王居壮，于豳祖泽贻。迪光绵旧德，继序颂今兹。汭泦周原膴，枌榆汉社基。遂修时迈典，重举上陵仪。六校鸣驺从，干屯控鹤随。柳边回玉辇，榆塞驻金支。纳款通疏勒，倾心逮月氏。谷蠡泥首拜，颉利捧觞辞。凿齿雕题侣，前歌后舞时。短箫朱鹭曲，槃木白狼诗。敖汉峰回互，伊松水渺瀰。星随行幄动，月傍列营移。石鼓岐阳碣，河宗漆泽陲。天低围大幕，野旷建长麾。怯嶭呼鹰掣，云都试马骑。艾兰虞候职，舍茇夏官司。长白连云峻，升中望祀宜。高山彼作矣，列圣乃康之。四七贞符叶，三千佐命姿。涧瀍宅新邑，皋应度宏规。原庙松楸古，桥山霜露思。玉衣神宛在，绡帐俭如斯。秘殿藏宗祏，丰碑拓色丝。戊辰烝祭岁，丁巳戒宾期。严具当轩设，鸣钟进食迟。东厢奏安世，太祝告蕃禧。莅政黄金墄，班朝赤羽旗。九宾瞻北极，五位拱南离。视膳君王孝，承欢圣母慈。推恩真不匮，锡类总无私。礼乐神人洽，隆平福禄绥。庆成宜献颂，额手上彤墀。
堤上
作者：钱大昕
朝代：清
体裁：五言律诗

三伏汛初过，新秋仍满槽。增堤沿岁例，刈苇叹人劳。帆向林端过，波逾屋顶高。寝薪忧厝火，迂阔独吾曹。
填榜·其一
作者：钱大昕
朝代：清
体裁：七言绝句

丹沙竹箭眼前收，衮衮诸生放出头。百炬燃来浑不夜，文光直射斗牵牛。
填榜·其三
作者：钱大昕
朝代：清
体裁：七言绝句

青袍鹄立望如何，得意常稀失意多。留取寸心公道在，冬烘头脑任人诃。
填榜·其二
作者：钱大昕
朝代：清
体裁：七言绝句

揣摩剽袭枉辛勤，千手雷同欲乱真。别白淄渑心独苦，要令世有读书人。
填榜·其四
作者：钱大昕
朝代：清
体裁：七言绝句

针石相投有夙因，飞花茵溷那能均。宋家坦率休轻诮，我亦当年落解人。
壬戌元日·其一
作者：钱大昕
朝代：清
体裁：五言律诗

生年难满百，巳阅四之三。冷暖心无著，痴聋理久谙。静知榆景促，贫爱菜根甘。令节吾何快，屠苏一勺酣。
壬戌元日·其二
作者：钱大昕
朝代：清
体裁：五言律诗

久脱趋朝籍，还多问字缘。人皆憎老物，吾尚恋残编。蚕瘦丝垂尽，鱼枯泣可怜。成童宛如昨，又是采芹年。
外舅王虚亭先生挽诗·其一
作者：钱大昕
朝代：清
体裁：七言律诗

华屋山邱瞥眼殊，江乡太息失潜夫。伐檀诗格先双井，嘉祐文心启二苏。身健几曾扶即栗，心安偶喜坐团蒲。十年八座郎君贵，雒诵依然稷下儒。
外舅王虚亭先生挽诗·其二
作者：钱大昕
朝代：清
体裁：七言律诗

清羸碧鹳钝无知，一见偏将国士奇。不独誉儿兼誉婿，只宜称舅又称师。三年寂寞鳏鱼泣，七日仓皇梁木萎。地下若逢灵照女，为言蒜发巳如丝。
外舅王虚亭先生挽诗同人约为诗会迟而未果习庵叠前韵见示依其数荅之·其一
作者：钱大昕
朝代：清
体裁：七言律诗

身閒心却为诗忙，结习应嗤老未忘。腊尽正宜催岁课，交亲还似在江乡。霜肥铁脚堪成鲊，冰凝黄芽好按汤。便拟清谭消永日，从来无底是书囊。
多病
作者：钱大昕
朝代：清
体裁：五言律诗

多病方求道，端居且避嚣。无心调息诀，不寐读书宵。舌以柔难敝，松因劲后凋。南华养生主，第一是逍遥。
多病
作者：钱大昕
朝代：清
体裁：五言律诗

肉缓增秦痔，精枯叹宋聋。百年身过半，多病药无功。戴笠嫌诗瘦，烧车任学穷。生憎门有客，唤我白须翁。
夜宿潭柘寺用石刻金僧重玉韵
作者：钱大昕
朝代：清
体裁：七言律诗

泉清山瘦气如秋，假榻精庐卧亦游。夜静与居惟木石，心忙难伏似龙虬。月筛丛竹摇空影，风入高松响急流。一室了无增减相，此身今欲号浮休。
大庙峡
作者：钱大昕
朝代：清
体裁：古风

一峡异一峡，奇诡各逸群。大庙当其中，遥挹香炉芬。青翠望不了，草辨山与云。寻云却有路，九曲旋螺纹。棹歌才款乃，荅响隔谷闻。波面即山脚，漱齧流沄沄。湿湿牛腹皤，戢戢鱼首颁。轩然老鹤立，俛者群鸟耘。背阴受晚风，就阳延夕曛。何哉一刹那，便有炎凉分。
太湖县
作者：钱大昕
朝代：清
体裁：五言律诗

碧涧城南壮，青峦县北高。编篱多竹筱，盖屋有松毛。水牯翻犁健，山禽上屋号。肩舆聊纵目，未厌客途劳。
太白书堂
作者：钱大昕
朝代：清
体裁：五言绝句

自是天仙谪，孤高绝四邻。诗成鬼神泣，入室更何人。
夷齐庙·其一
作者：钱大昕
朝代：清
体裁：七言绝句

星作珠旒霞作縿，黄冠自古傲朝衫。谁知采蕨西山老，却换天曹仆射衔。
夷齐庙·其二
作者：钱大昕
朝代：清
体裁：七言绝句

古貌棱棱白石身，清风百世不缁磷。山中蕨粉明于雪，携到空祠礼圣人。
奉化
作者：钱大昕
朝代：清
体裁：五言律诗

地是千家聚，人留一宿缘。学参巳易妙，文自剡源传。最庆风山秀，休谭雪窦禅。生憎老弥勒，坐拥满囊钱。
奉化溪涨·其一
作者：钱大昕
朝代：清
体裁：七言绝句

一滴涓涓可滥觞，分流石罅响笙簧。无端借与风沙力，才出山来便作狂。
奉化溪涨·其二
作者：钱大昕
朝代：清
体裁：七言绝句

水碓高低趁急湍，平桥没水涨痕宽。渔翁赤脚当溪立，可有嘉鱼上钓竿。
奉命典试山左出都述怀
作者：钱大昕
朝代：清
体裁：七言律诗

容台宣诏出明光，相马真惭比九方。济上定多名下士，岱宗况是圣人乡。沙平冀北停行骑，月落卢沟趁急装。却忆十年前此日，蹇驴席帽大功坊。
奉命典试河南出都作
作者：钱大昕
朝代：清
体裁：五言律诗

我马皇华使，云秋落实繁。心仍依魏阙，梦偶到梁园。灰岭晴馀澹，卢沟涨后浑。主文频忝窃，四出郭西门。
奉命典试浙江作·其一
作者：钱大昕
朝代：清
体裁：七言绝句

频年奉便单车出，手种齐松与楚茳。三度承恩今较渥，此邦文献甲它邦。
奉命典试浙江作·其三
作者：钱大昕
朝代：清
体裁：七言绝句

声名标榜久相忘，不爱腴田陆氏庄。但愿它时到台荡，有人为我具春粮。
奉命典试浙江作·其二
作者：钱大昕
朝代：清
体裁：七言绝句

钟陵制义穆堂文，浙榜从前说两君。眼力纵输前辈好，得人犹望张吾军。
奉命典试湖南出都宿良乡县有作·其一
作者：钱大昕
朝代：清
体裁：七言律诗

五千里路赋南征，六月都亭拥传行。桃李满蹊教手植，冰渊一念久心盟。长风欲渡江河汉，壮观全收冀豫荆。回首春明犹未远，试拈诗笔纪初程。
奉命典试湖南出都宿良乡县有作·其二
作者：钱大昕
朝代：清
体裁：七言律诗

四年五度此停骖，玉尺重持祇自惭。渐识途矜老马智，偶留迹似印泥参。迎风窣堵金铃语，过雨芯题翠黛含。应笑劳劳车骑客，软红十丈点朝簪。
奉旨特赐举人授中书舍人纪恩二首·其一
作者：钱大昕
朝代：清
体裁：七言律诗

俳优薄技拟枚皋，给札金门异数叨。五色霏微承紫诰，十年蕉萃愧青袍。登科仍许陪先进，通籍何须谒选曹。小草自来无远志，也蒙搜采到蓬蒿。
奉旨特赐举人授中书舍人纪恩二首·其二
作者：钱大昕
朝代：清
体裁：七言律诗

趋承行殿谢恩齐，冰样头衔纸尾题。葵藿忽回初日照，鸴鸠何分上林栖。青绫被暖中宵拥，红药花翻入户低。却笑杜陵誇献赋，五年才得尉河西。
奉酬宗伯公见赠六叠前韵
作者：钱大昕
朝代：清
体裁：七言律诗

清如冰更直如丝，坐我春风一月期。燕许文章推后辈，崔卢门第冠当时。八持玉尺衡材富，双引金莲归院迟。独愧散材同社栎，纵经雕刻不成卮。
妙严公主拜砖
作者：钱大昕
朝代：清
体裁：古风

昔闻元公主，苦行何精进。六时五体投，一砖双趺印。沁园自言富，视之如朝蕣。法轮得慧珠，爱河断利刃。单极干可绝，受砺石欲磷。区区搏埴土，踏破存者仅。至人得鱼忘，凡夫刻舟认。饶舌紫柏师，宝为山门镇。匣藏尚宛然，曾费宫锦衬。当时宗室女，下嫁鲁赵亲。各冒贵主称，内朝雁行觐。讵必出嶭禅，齐谐勿尽信。